PERATURAN 15 PARLIMEN LAPUK DAN DRAKONIAN, SPEAKER HARUS BERANI BAWA PEMBAHARUAN

Selepas Tengku Razaleigh Hamzah menulis surat kepada Speaker Parlimen, Azhar Azizan Harun berkaitan perlunya usul tidak percaya terhadap Perdana Menteri dibentangkan dalam Sidang Parlimen akan datang, beberapa lagi Ahli Parlimen dilaporkan turut berbuat demikian.
Hakikat ini menggambarkan betapa usul tersebut adalah penting untuk segera ditamatkan polemiknya.
Bagaimanapun, jawapan Azhar kepada surat Ku Li nyata amat mengecewakan dan tidak menggambarkan amalan demokrasi itu wujud dalam erti kata yang sebenarnya di negara ini.
Ini berikutan beliau masih berselindung di sebalik amalan Peraturan 15 yang menghendaki usul kerajaan diutamakan terlebih dahulu berbanding usul persendirian.
Peraturan 15 ini sebenarnya adalah amalan lapuk dan drakonian yang tidak sesuai lagi dengan kehendak zaman serta perubahan politik.
Jika menunggu usul kerajaan selesai terlebih dahulu barulah usul persendirian hendak diberi laluan, bermakna sehingga kiamat pun ia tidak akan ada peluang untuk dibentangkan.
Kerajaan sentiasa mempunyai bertimbun usul untuk dibentangkan, malah jika mampu menangguhkan hari kiamat, pasti kerajaan pun akan berbuat demikian supaya usul kerajaan tetap diberi kesempatan.
Lebih daripada itu, kerajaan juga kadangkala kerap bermain dengan masa berkaitan usul kerajaan atau sengaja mewujudkan usul tertentu di saat-saat akhir untuk tujuan menghalang usul persendirian, terutama jika usul itu adalah usul tidak percaya terhadap Perdana Menteri.
Sewajarnya, dalam hal ini Speaker harus membawa pembaharuan berkaitan usul persendirian yang penting dengan membenarkannya dibentangkan atau meminta persetujuan Dewan saja sebelum ia diberi laluan untuk dibentangkan.
Tak usahlah berselindung lagi di sebalik Peraturan 15 kerana usul tidak percaya terhadap Perdana Menteri yang tujuannya untuk menentukan keabsahan Muhyiddin sebagai Perdana Menteri adalah jauh lebih penting daripada segala usul kerajaan, walaupun ia adalah usul persendirian.
Bagaimana kerajaan dan Perdana Menteri dapat dihormati jika keabsahan Muhyiddin selaku ketua kerajaan sentiasa diragui?
Dan bagaimana usul kerajaan mahu dijadikan urusan penting dalam Parlimen melebihi usul persendirian yang tujuan murninya adalah untuk menentukan kesahihan kerajaan itu sendiri jika kedudukan kerajaan itu sendiri menimbulkan persoalan?
Selain itu, jika usul persendirian hanya dapat dibentangkan selepas habis semua usul kerajaan, apakah itu demokrasi namanya?
Di mana hak Ahli-Ahli Parlimen pembangkang untuk bersuara dan tidakkah ini sebenarnya suatu sekatan terhadap kebebasan mereka untuk bersuara?
Dengan kedudukan Azhar sebagai pengamal undang-undang yang pandangannya sebelum ini selalu segar, praktikal dan sesuai dengan keperluan semasa, tetapi dengan masih berselindung di sebalik Peraturan 15 setelah memegang jawatan Speaker, ia tidak lain seperti beliau masih cuba untuk terus mendungukan rakyat.
Di dalam banyak negara lain di dunia, Parlimen bukan saja penting, bahkan usul yang bertujuan menguji kedudukan kerajaan tidak pernah diabaikan begitu saja.
Ia sentiasa diberi keutamaan kerana dengan itulah akan lahir sebuah kerajaan yang berwibawa.
Di Parlimen England misalnya, telah sekian lama wujud “Opposition Days” di mana pada hari-hari tersebut pihak pembangkang bebas membawa apa saja usul atau isu untuk dijawab oleh pihak kerajaan.
Di negara kita, adakah wujud kebebasan seperti itu?
Lebih buruk dan malang lagi, dalam jawapan Azhar kepada surat Ku Li, beliau turut mencadangkan agar Ahli Parlimen Gua Musang itu berbincang dengan Menteri di Jabatan Perdana Menteri, Takiyuddin Hassan untuk membolehkan sesuatu usul persendirian diberi keutamaan.
Dengan saranan demikian, sedarkah Azhar bahawa beliau telah merendahkan status Parlimen, meletakkannya tidak bebas dan kedudukannya sentiasa berada di bawah telunjuk eksekutif?
Bukankah Parlimen sepatutnya bebas dan terpisah daripada pihak eksekutif?
Lagi pun, mesyuarat Parlimen adalah urusan Ahli-Ahli Parlimen dan Speaker patut ada kebebasan sendiri dalam menguruskannya bersama keperluan yang hendak dibawa oleh mereka itu.
Tidakkah ketua di Parlimen adalah Speaker sendiri dengan jubah labuhnya yang dihormati itu dan bukannya Takiyuddin?
(Shahbudondotcom 16/10/2020)

0

0

votes
Article Rating
Kongsikan artikel ini


NAMPAK MACAM DAH LEMBUT HATI, TAPI ITULAH TAKTIK MUHYIDDIN NAK MEMBULI UMNO LAGI

Dalam reaksinya kepada tuntutan syarat-syarat baru yang dininta UMNO bagi meneruskan kerjasama dalam kerajaan PN, Muhyiddin Yassin telah menulis surat kepada Zahid Hamidi agar perkara tersebut diperincikan.
Dilaporkan, apa juga tuntutan UMNO itu perlu diperincikan dan dihantar kepada Muhyiddin dalam bentuk bertulis atau surat.
Sekali imbas, ternampak Muhyiddin semacam sudah berlembut dan akur dengan kedudukannya yang semakin goyang dan sedia memenuhi apa saja tuntutan UMNO itu.
Tetapi, dengan meminta Zahid Hamidi menulis surat kepadanya, Muhyiddin sebenarnya punya niat mahu terus membuli UMNO sepertimana dilakukan dalam PRN Sabah yang baru lalu.
Kenapa perlu UMNO menulis surat berkaitan tuntutan itu?
Bagaimana jika surat Zahid Hamidi bersama segala tuntutan yang diminta itu terdedah kepada umum sebelum ia ditunaikan?
Bukankah ia hanya akan memalukan Zahid Hamidi dan UMNO akhirnya?
Selain itu, jika ditulis dalam bentuk surat, apakah semua tuntutan yang diminta akan dipenuhi?
Dalam hal ini, Muhyiddin sepatutnya hanya perlu mengadakan pertemuan empat mata dengan Zahid Hamidi untuk membincangkan tuntutan yang diminta itu.
Persoalan ini adalah berkaitan kerjasama politik dan bukan macam minta kerja yang perlu seseorang itu menulis surat untuk meminta-minta.
Lebih daripada itu, dengan kedudukan UMNO yang lebih besar daripada Bersatu, Muhyiddin seharusnya lebih menghormati kedudukan Zahid Hamidi, bukan kekal dengan ego besarnya dan mahu hasrat yang dimahukan ditulis dalam bentuk surat.
Dan kalau melalui perbincangan empat mata itu persetujuan sudah dicapai, maka barulah perlu dilaksanakan perjanjian bertulis sebagaimana yang diminta oleh UMNO.
Apa pun, dengan meminta UMNO menulis surat kepadanya sekarang ini, Muhyiddin ternyata tidak ikhlas dalam menjalin kerjasama dengan UMNO sejak dulu dan ingin terus membuli lagi.
Kiranya beliau ikhlas sejak daripada awal, masalah antara kedua-dua parti tidak akan berbangkit seperti sekarang ini.
Misalnya, perlantikan jawatan menteri daripada UMNO, Muhyiddin harus melantik mereka berdasarkan nama-nama yang dicadangkan oleh parti itu, bukan ikut kehendak hatinya sepertimana yang sudah berlaku.
Melantik pemimpin UMNO yang tidak dicadangkan parti itu bermakna Muhyiddin telah meniru stail Tun Mahathir Mohamad yang melantik pemimpin PKR yang bukan cadangan parti ketika awal pembentukan kerajaan PH dahulu.
Hanya kerana kerajaannya hampir jatuh, barulah Muhyiddin nampaknya sedar dan semacam mahu memenuhi segala tuntutan UMNO yang difahamkan antaranya ialah berkaitan jawatan Timbalan Perdana Menteri, lantikan menteri mesti berdasarkan nama yang dicadangkan dan beberapa perkara yang lain lagi.
Tambahan lagi, jika lantikan menteri daripada parti lain boleh dilakukan mengikut apa yang dicadangkan oleh parti berkenaan, kenapa tidak dengan UMNO?
Apakah Muhyiddin masih ada dendam terhadap UMNO sebagaimana Tun Mahathir melakulannya dahulu kerana dendam yang masih berselirat dalam hatinya kepada Anwar Ibrahim?
Susahkah untuk Muhyiddin angkat telefon dan menghubungi

Zahid Hamidi secara terus tanpa perlu menyampaikan hasratnya secara bersurat melalui Hamzah Zainuddiin?
(Shahbudindotcom 17/10/2020)

0

0

votes
Article Rating
Kongsikan artikel ini


TERBUKTI YANG DICARI DARIPADA ANWAR HANYALAH SENARAI SAJA

Sebagaimana yang dijangka, tujuan utama Anwar Ibrahim disiasat adalah semata-mata untuk mendapatkan senarai Ahli-Ahli Parlimen PN yang tidak lagi menyokong Muhyiddin Yassin.
Apabila Anwar dalam sidang media selepas mengadap Agong pada Selasa lalu memaklumkan telah menyerahkan dokumen sahih mengenai sokongan 120 Ahli Parlimen terhadapnya kepada Istana Negara untuk membentuk kerajaan baru, ia dengan sendirinya bermakna tentulah ada Ahli Parlimen PN yang sudah mengalihkan sokongan mereka.
Dari segi moralnya, Muhyiddin juga sebenarnya sudah pun hilang sokongan dan jika ada maruah diri, beliau sepatutnya tidak berlengah lagi untuk meletakkan jawatan.
Sebab itu, dalam cubaan untuk terus mempertahankan diri, Anwar telah disiasat dengan tujuan utamanya adalah untuk memperolehi senarai Ahli Parlimen yang sudah beralih arah itu.
Jika senarai itu diperolehi daripada Anwar, senanglah selepas itu pujuk rayu, tekanan atau mungkin tawaran habuan lumayan dilimpahkan kepada mereka yang berkenaan.
Kalau diperhati daripada awal, menyiasat Anwar semata-mata kerana cuba menubuhkan kerajaan baru adalah tidak masuk akal sama sekali kerana ini adalah urusan politik dan semua yang beliau lakukan pula masih dalam ruang lingkung yang dibenarkan oleh undang-undang dan Perlembagaan.
Senarai 121 Ahli Parlimen yang tersebar di media sosial bukanlah daripada Anwar dan sesiapa pun boleh mencipta senarai tersebut.
Maka itu, pihak yang membuat laporan polis mengenainya macam tidak boleh berfikir dan tidak pernah masuk sekolah saja gaya hidupnya.
Jika senarai palsu itu ingin disiasat, bukan Anwar orangnya yang patut diminta datang ke Bukit Aman, tetapi adalah siapa yang menyebarkannya, termasuk portal dan blog tertentu yang menyiarkannya.
Kalau ketenteraman rakyat terganggu, ia juga bukan disebabkan oleh Anwar, tetapi oleh mereka yang mencipta dan menyebar senarai palsu itu.
Malangnya, mereka yang berkenaan itu tidak pernah disiasat sama sekali.
Dalam siasatan yang dijalankan terhadap Anwar, beliau telah menekankan tiada senarai atau nama Ahli Parlimen yang dipersembahkan kepada Agong, sebaliknya yang ada hanyalah surat dan dokumen yang membuktikan wujud sokongan terhadapnya untuk membentuk kerajaan baru.
Selebihnya, senarai itu ada dalam tangan ketua-ketua parti yang telah menyatakan sokongan kepadanya.
Hanya apabila ketua-ketua parti dipanggil mengadap Agong, barulah ia akan dipersembahkan kepada baginda.
Urusan ini tidaklah sukar difahami oleh mereka yang waras dan berakal, malah ia membuktikan Anwar sangat berhati-hati dalam strategi serta perancangan yang diaturnya.
Lebih daripada itu, tentulah turut tidak masuk akal untuk Anwar mendedahkan secara terperinci butir perbualannya dengan Agong kepada pihak polis, walaupun itu antara yang turut diminta dalam siasatan petang semalam.
Dalam hal ini, sangat mudah untuk memahami bahawa bukanlah pihak polis yang ingin mengetahui sangat senarai Ahli Parlimen yang tidak lagi menyokong Muhyiddin atau butir perbincangan Anwar dalam majlis mengadapnya dengan Agong itu.
Pihak polis tiada kepentingan dalam hal ehwal politik, mereka hanya bertanggungjawab dalam urusan keselamatan negara saja.
Pihak lain yang berselindung mempergunakan intrumen kerajaan inilah pendurjana sebenar yang membebankan pihak polis untuk kepentingan mereka.
Begitu pun, dengan tiada apa-apa maklumat berkaitan senarai berjaya diperolehi dalam siasatan terhadap Anwar semalam, pastilah mereka yang berkenaan sedang pening kepala dan mungkin sedang memikir mencari ikhtiar lain pula.
Tambahan lagi, majlis mengadap ketua-ketua parti terhadap Agong ditangguhkan sehingga tempoh PKPB berakhir pada 27 Oktober depan.
Lalu, tambah peninglah mereka mencari-cari siapa dalam kelambu PN yang tidak lagi menyokong Muhyiddin yang dengan tindakan tersebut, yang paling ditakuti sebenarnya ialah ia juga akan menyebabkan mereka bakal kehilangan jawatan dalam kerajaan.
(Shahbudindotcom 17/10/2020)

0

0

votes
Article Rating
Kongsikan artikel ini


MEMBUANG SIAL LANGKAH SHERATON

1. Perkataan ‘SIAL’ memang keras kerana ia membawa erti kecelakaan, nasib malang dan mengundang musibah. Selain itu ia turut digunakan sebagai cacian nista terhadap seseorang yang ‘mendoakan’ kehancuran dalam hidup seseorang yang dibencinya. Saya memilih perkataan ‘SIAL’ bukan berniat memaki hamun sesiapa jauh sekali berkasar bahasa tetapi saya cuba membuat satu ilustrasi kepada pembaca bagaimana watak-watak pembelot dalam langkah Sheraton tempoh hari telah mengundang malapetaka politik dan membawa celaka besar kepada rakyat dan negara. Bahana ‘sial’, ‘sumpahan’ atau ‘ketulahan’ ini perlu dibuang jauh-jauh secepat mungkin sebelum kita semua dimakan sumpah kerana berdiam diri dan rela dipimpin oleh para pembelot.
2. Membuang sial adalah reaksi spontan kepada mangsa yang ‘kena’ apatah lagi kesan celaka itu menyakiti orang yang lebih ramai. Cara membuang sial atau mengangkat sumpahan ialah kita perlu PANGKAH dan PAKU punca yang menyebabkan segala musibah politik ini berlaku. Sejak musibah sheraton diundang, tanda-tanda pentadbiran negara dalam bahaya tidak dapat disembunyikan lagi. Penyakit kabinet yang obes(saiz xxxl) melahirkan menteri yang tidak kompeten manakala MP-MP dilamun habuan masing-masing dalam kedudukan GLC semasa majoriti lemah dan rapuh. Demi survival, kerajaan PN mengamalkan SOGOKAN dan hanya layak digelar sebagai Kerajaan Penyogok sekaligus menodai asas kebebasan bersuara di dalam Parlimen.
3. Demi ‘pensejajaran politik’ kononnya, satu kesepakatan baru dibentuk untuk kukuhkan kedudukan tetapi hakikatnya mereka lupa bahawa pertemuan mereka hanyalah untuk mengukuhkan lagi bencana politik yang bakal mereka cipta! Para pembelot dari elitis politik bukan sahaja pekak tetapi tuli dan buta kepada perasaan rakyat, kesusahan rakyat dan pandemik yang telah melumpuhkan aktiviti rakyat. Memang kuat ‘sumpahan langkah sheraton’ seolah rakyat tidak wujud dalam perkiraan biul mereka, mereka dah kena sumpahan sehinggalah merebak ke seluruh persekutuan.
4. Alhamdulillah tidak semua tunduk pada mainan ini, kesedaran bahaya langkah ini ditegaskan beberapa kali oleh DSAI dan kepimpinan PH supaya mereka harus kembalikan mandat, dan berhenti kerja gila ini sebab ia menjejas tumpuan kerajaan kepada mengendalikan pandemik dan menguruskan ekonomi. UMNO sebagai mangsa pembelot dalam hal ini sedar bahawa jika mereka terus bersama pembelot-pembelot, bahana ketulahan sumpah sheraton akan menghantui UMNO. Sebab itu kita dapati suara UMNO dah mula lantang mengkritik hubungan pelik antara mereka dan TSMY. Mereka sokong kerajaan PN tetapi enggan memetrai perjanjian. Pada awal langkah sheraton, niat mereka ialah mahukan parlimen dibubarkan awal untuk membuka jalan kepada PRU tetapi apabila opsyen itu tertutup mereka ambil sikap menyokong PN tetapi dalam keadaan penuh berhati-hati sambil bergelut memahami kesetiaan PAS dalam MN yang main kayu tiga dengan PN.
5. Negara tidak akan ke mana jika TSMY terus memukau rakyat dengan mentera abah..abah..abah beliau. Kesan kerajaan penyogok yang diterajuinya menatijahkan pengurusan krisis pandemik yang lemah sehingga berlaku peningkatan kluster baru. Rotan ‘abah’ jadi bahan troll bila menterinya sendiri gagal diambil tindakan. Bersatu yang idamkan mengambil alih pengaruh UMNO mula bernafsu lebih dari termampu. Di saat ini, kepimpinan UMNO dah mula mengamuk! PN yang bergantung talian hayatnya dengan 39 MP UMNO mula berlagak sombong sehingga memaksa UMNO bertimbang untuk tarik balik sokongan kepada TSMY.
6. Sementara itu, usaha pangkah dan paku malapetaka langkah sheraton tidak pernah berhenti. Kepimpinan Majlis Presiden PH menetapkan usaha ini hendaklah dipimpin oleh DSAI bagi menghindari kecelakaan besar politik negara gara-gara nafsu sang pembelot. DSAI telah melakukan segala kemungkinan terbaik dan berhemah untuk pulihkan negara melalui seruan majoriti yang lebih kukuh dan usaha membentuk kerajaan yang lebih stabil. DSAI menegaskan secara konsisten tiada sogokan demi sokongan, yang ada hanya landasan tanggungjawab, keamanahan dan integriti dipandu oleh prinsip hukum sebagai syarat sokongan kepada kerajaan baru.
7. Langkah DSAI menggamit kesedaran dari kelompok yang menyokong pembelot. Kini mereka sedikit pulih dan sedar bahawa perlu ada exit dari sumpahan sheraton bagi menstabilkan keadaan dari ketidaktentuan yang berlaku. UMNO perlu sedar bahawa demi survival politiknya, ia perlu bangkit dalam keadaan bermaruah dan tidak diperbudakkan oleh parti hingusan seperti Bersatu.Tapak UMNO masih kukuh, mereka ada masa untuk reboot dan kembali berpencak di medan demokrasi untuk membetuli keadaan. Tidak masuk akal untuk kekal disumpah ‘sial sheraton’ sedangkan DSAI berusaha keras membuangnya. Negara memerlukan MP-MP untuk membentuk satu majoriti yang lebih kukuh dan kerajaan yang stabil dengan sokongan rentas kepartian.
8. Hanya ego UMNO sahaja yang menghalang mereka keluar dari sumpahan kerajaan penyogok PN. Ego terbesar UMNO setakat ini ialah ‘tiada DAP’ walaupun UMNO tahu tulahan sheraton lebih memudaratkannya dan berpotensi merosakkan negara. Apalah ego itu jika dibandingkan survival UMNO yang semakin hari didesak oleh kepimpinan dan akarumbi untuk tinggalkan kerajaan PN. UMNO ada ego politiknya, antara lain ego BNnya dan ego MNnya dan ego ‘No DAP’. ‘Tiada DAP’ adalah super ego UMNO yang menentukan nilai dan kayu pengukur moral UMNO dan yang memberikan UMNO suntikan retorik politik Melayunya. Kerumitan ini adalah cabaran besar langkah DSAI untuk mengangkat ‘sumpahan sheraton’ dari batang tubuh UMNO yang kini berkecamuk.
9. Pada pandangan saya, super ego UMNO perlu diletakkan pada landasan yang menguntungkan semua pihak. Ya..memang sukar untuk kita berkrompomi dengan super ego kita kerana kita akan dianggap tidak berperinsip tetapi janganlah pula menutup pintu rundingan kerana rundingan adalah cara terbaik untuk kita mencari ruang-ruang supaya prinsip kita diimbangi dengan keperluan lebih besar di luar parti kita. Pada waktu yang sama jangan kita merasakan yang DAP mudah menerima super ego UMNO, mereka pun ada ego politiknya, tetapi sekurangnya sikap awal mereka ialah menyokong langkah DSAI demi memenuhi keperluan lebih besar untuk rebooting keadaan politik nasional. Ego politik tanpa melihat kepentingan negara sudah tidak relevan, apatah lagi dalam suasana krisis pandemik hari ini. Ketahanan Nasional sebagai benteng kuat dari dikalahkan kemaraan pandemik mendesak kita bergenjak dari super ego parti masing-masing kepada super ego nasional yang dipandu nilai lebih keramat seperti Rukunegara, Lunas Perlembagaan serta kebijaksanaan institusi Raja kita sebagai ketua negara.
10. Langkah DSAI adalah untuk pangkah sial tragedi Februari. Janganlah pula ada di kalangan elitis politik yang cuba sailang DSAI di tengah jalan untuk ambil kesempatan. Cukup-cukuplah sehingga membawa kita berberantakan dan rakyat menderita dan kita sudah semakin hampir keluar dari krisis politik. Cukuplah juga kita berbincang menuntut lebihan jawatan itu dan ini dengan syarat baru hanya untuk memenuhi ego kita. Rakyat melihat buruknya perangai kita berunding dengan para pembelot dan penyogok jawatan. Berhentilah semua itu, kembalilah kepada suara rakyat yang mendambakan pengurusan pandemik yang cekap dan membantu rakyat menjalani kehidupan.
Kunci memimpin pemulihan besar-besaran negara kini berada di genggaman DSAI dan 91 MP yang solid bersamanya. Para pembelot telah dikenali rakyat manakala mangsa-mangsa pembelot masih ada ruang untuk melakukan sejarah dengan bersama membentuk sebuah kerajaan yang stabil dan majoriti yang kukuh. Saya merayu rakan-rakan MP rentas politik kepartian supaya kali ini marilah kita berganding bahu membina ketahanan negara di waktu krisis ini.
Doakan semoga sumpahan langkah sheraton diangkat dan tulahannya dimatikan, semoga fajar kembali menyinsing di bumi Malaysia! Amin YRA…
DS Dr Mujahid Yusof Rawa
Naib Presiden AMANAH
Ahli Parlimen Parit Buntar
18hb Oktober 2020

0

0

votes
Article Rating
Kongsikan artikel ini


MUHYIDDIN, JADILAH LELAKI SEJATI YANG ADA MARUAH DAN HARGA DIRI….

Secara prinsip dan dari sudut moral, Muhyiddin Yassin ketika ini sudah pun hilang sokongan majoriti untuk terus duduk di kerusi empuk sebagai Perdana Menteri.
Bukan saja makhluk di bumi tahu mengenainya, malah penghuni di langit pun menyedari hakikat itu.
Dalam hal ini, Muhyiddin sepatutnya malu kepada dirinya sendiri kerana masih lagi selamba buat muka tahu.
Beradanya lagi beliau sebagai Perdana Menteri hanyalah semata-mata kerana kemelut ini belum dimuktamadkan pengakhirannya berikutan adanya perintah PKPB sehingga Agong terpaksa menangguhkan majlis mengadap ketua-ketua parti yang sepatutnya berlangsung minggu lalu.
Nampaknya dua kali wabak Covid19 dijadikan perisai oleh Muhyiddin untuk beliau berlindung, pertama dulu melalui PKP Mac lalu dan kini melalui PKPB.
Tetapi, dengan berulangnya Covid19 sekali lagi, malah dengan kes lebih tinggi, Muhyiddin harus sedar doa yang dibacanya dan diulang-ulang di TV selama ini telah tidak dimakbullan Tuhan.
Agaknya, doa itu tidak dimakbulkan bukan saja kerana naiknya beliau sebagai Perdana Menteri melalui jalan pengkhianatan, tetapi juga disebabkan duduknya beliau di kerusi itu tanpa memiliki sokongan majoriti yang sepatutnya.
Tidak memiliki sokongan majoriti, bermakna tidak sah menjadi Perdana Menteri.
Apabila tidak sah, ia tidak ubah macam memakai pakaian curi tetapi duduk bersimpuh di atas sejadah menadah tangan memohon kebaikan daripada Tuhan.
Jangan lupa, Tuhan maha melihat dan mengetahui segala apa yang berlaku di dunia ini dan selalulah sedar diri bila malapetaka terus berlaku lagi.
Untuk itu, walaupun Muhyiddin barangkali boleh terus bertahan beberapa ketika mempertahankan kerusi empuknya, beliau seharusnya menjadi seorang lelaki yang bertanggungjawab, budiman dan bermaruah.
Dengan semakin hari terdedah satu demi satu Ahli Parlimen dalam PN tidak lagi menyokongnya, beliau tidak sepatutnya menunggu kedudukan majoriti pemimpin lain dimuktamadkan oleh Agong dan beliau dinasihatkan berundur, baru mahu melepaskan jawatannya.
Ini kerana semakin masa berlalu, kemelut ini semakin berat, sarat dan merimaskan, sekaligus membuatkan rakyat lebih tertekan serta bosan.
Maka, jadilah seorang yang bertanggungjawab dan tidak berterusan menyusahkan rakyat, sekaligus memudahkan kerja Agong.
Tiada apa yang mampu dipertahankannya lagi sekarang ini, semuanya sudah semakin jelas dan terang.
Ibarat isteri sudah mula mencerca dan bercakap macam-macam mengenainya di belakang, termasuk menghina, apakah Muhyiddin mahu terus menjadi lelaki dayus untuk mempertahankan lagi rumahtangganya?
Sama seperti dalam kemelut rumahtangga apabila isteri sudah hilang kepercayaan dan kasih sayang, maka lelaki sejati pasti akan memilih jalan cerai sebagai pilihan paling wajar, begitu juga apabila sudah hilang sokongan majoriti dalam kerajaan, meletak jawatan adalah jalan yang terbaik sekali.
Kemelut ini tidak boleh terus dibiarkan berpanjangan dan berilah peluang kepada pemimpin lain yang ada majoriti pula memimpin negara ini.
Jika lelaki dayus dianggap lelaki paling hina, belum terlambat untuk Muhyiddin menyelamatkan maruahnya daripada terus dicerca kerana terus tidak malu jadi Perdana Menteri, walaupun sokongan telah tiada lagi.
Lagi pun, lebih lama bertahan, bukan menyebabkan rakyat bertambah suka, sebaliknya makin benci dibuatnya.
Muhyiddin, lihatlah sekeliling dan segeralah ambil kertas serta pen untuk menulis surat berhenti sebagai Perdana Menteri kerana maruah jauh lebih penting daripada jawatan.
(Shahbudindotcom 18/10/2020)

0

0

votes
Article Rating
Kongsikan artikel ini


TIGA PILIHAN BUAT MUHYIDDIN YANG HAKIKATNYA SUDAH PUN HILANG SOKONGAN

Dalam suasana tekanan makin meningkat terhadapnya sekarang ini, hampir mustahil untuk Muhyiddin Yassin mampu bertahan lebih lama di kedudukannya sebagai Perdana Menteri.
Berdegil untuk terus berpaut pada kuasa, sementara majoriti yang dimilikinya jelas makin menghilang, hanya akan menyebabkan ketidaktentuan, kecelaruan dan kebencian rakyat terhadapnya.
Untuk itu, setidak-tidaknya buat waktu ini, ada tiga pilihan untuk Muhyiddin.
Pertama, menginsafi majoritinya sudah tiada lagi, malah UMNO yang sebelum ini setuju mendokong kerajaan PN pun sudah mula mahu menjatuhkannya, beliau boleh memilih untuk berundur dan meletakkan jawatan dengan segera.
Beliau harus bersikap terbuka dan berlapang dada dengan sedia menyerahkan kuasa kepada pihak lain yang sudah pun mempersembahkan majoriti dimiliki kepada Agong.
Kedua, menunggu sehingga Agong memanggil mengadap ketua-ketua parti yang sebelum ini sudah pun menyerahkan surat sokongan kepada Anwar Ibrahim untuk membentuk kerajaan baru.
Selepas itu, Muhyiddin harus akur untuk meletakkan jawatan tanpa keraguan setelah terbukti sokongan majoriti tidak lagi berpihak kepadanya.
Meskipun beliau ada pilihan membubarkan Parlimen agar PRU semula diadakan, tetapi ia tidak munasabah dijadikan pilihan memandangkan wabak Covid19 masih lagi menggila ketika ini.
Ketiga, menunggu Sidang Parlimen bermula 2 November depan di mana ia merupakan ruang terakhir untuk Muhyiddin dapat mempertahankan dirinya.
Dalam konteks Sidang Parlimen akan datang, walaupun Speaker masih boleh bersilat untuk menolak usul undi tidak percaya terhadap Muhyiddin, tetapi memandangkan sudah ramai yang menghantar notis berkaitan usul tersebut, ini bererti tekanan kepada Speaker menjadi semakin tinggi.
Sekaligus ini boleh membuatkan Parlimen jadi huru-hara dan menimbulkan persepsi tidak baik di mata rakyat jika usul itu masih tidak dipertimbangkan oleh Speaker.
Dalam pada itu, jika usul tidak percaya berjaya diketepikan, kerajaan terpaksa berdepan pula dengan pengundian Belanjawan 2021 yang akan dibentangkan pada 6 November nanti.
Mahu tidak mahu, selepas belanjawan dibentangkan, ia perlu dibahas dan diluluskan melalui pengundian.
Jika belanjawan ditolak, ia sama makna seperti kerajaan sudah tumbang kerana tanpa peruntukan kewangan diluluskan Parlimen bererti kerajaan tidak dapat berfungsi untuk membayar gaji dan sebagainya.
Pengundian belanjawan adalah sesuatu yang wajib dilakulan dan Speaker tiada ruang sama sekali untuk bersilat atau menidakkan supaya ia ditiadakan.
Dalam keadaan majoriti Muhyiddin hanya ada dua dan setakat ini pula lebih daripada tiga Ahli Parlimen UMNO diketahui sudah secara terbuka menolak beliau, bermakna kemungkinan Belanjawan 2021 tidak diluluskan adalah amat besar sekali.
Jika mereka yang menolak Muhyiddin itu memilih tidak hadir ketika pengundian atau bersikap berkecuali saja pun sudah memadai untuk membuatkan ia ditolak dan kerajaan tumbang dengan sendirinya.
Ertinya, Sidang Parlimen November ini adalah penentuan hidup dan mati bagi masa depan Muhyiddin di mana selain Anwar dan blok pembangkang mahu menjatuhkannya, mereka yang dalam PN yang tidak puas hati terhadapnya pasti tidak akan melepaskan peluang tersebut.
Lalu, apa pilihan terbaik untuk Muhyiddin?
Pilihan kedua dan ketiga, walaupun tidak salah jika dijadikan pilihan, tetapi dalam waktu yang sama ia akan menyebabkan suhu kebencian rakyat terhadap Muhyiddin akan terus meningkat.
Rakyat akan melihat Muhyiddin sebagai pemimpin yang degil, enggan menerima hakikat dan menyusahkan rakyat.
Sekarang ini pun, hampir di mana-mana suara kebencian dan seruan agar beliau berundur sudah boleh didengari dengan jelas dan nyata.
Hanya memilih pilihan pertama dapat membuatkan rakyat yang kini celaru dan tertekan dalam kehidupan akan berasa lega, sambil selepas itu, sekurang-kurangnya Muhyiddin akan tetap dikenang sebagai bekas Perdana Menteri yang tidak memperjudikan nasib rakyat untuk mempertahankan kepentingan jawatannya yang sudah rapuh.
Lebih malang lagi, andai sampai dijatuhkan melalui penolakan terhadap belanjawan di Parlimen, Muhyiddin dan keluarganya tentu saja akan ditimpa malu besar kerana sejarah hitam itu akan kekal tercatat sehingga hari kiamat.
(Shahbudindotcom 18/10/2020)

0

0

votes
Article Rating
Kongsikan artikel ini


MT UMNO ESOK WAJIB BUAT KEPUTUSAN JANGKA PANJANG, TIDAK SEMATA-MATA TENTANG JAWATAN

Esok Selasa, MT UMNO akan mengadakan mesyuaratnya di Pahang yang akan menentukan sama ada ia terus kekal bersama PN dan Muhyiddin Yassin atau memutuskan untuk keluar daripada kerajaan.
Biro Politik UMNO Rabu lalu telah membuat keputusan untuk menimbang untuk terus berada dalam PN, sambil akan mengemukakan syarat-syarat baru kepada Muhyiddin.
Sementara Muhyiddin meminta UMNO memperincikan syarat-syarat baru yang diminta itu, kemudian terdedah pula surat Zahid Hamidi yang disokong oleh Najib Razak kepada Agong yang menyatakan sokongan mereka kepada Anwar Ibrahim untuk mengambil aih kerajaan.
Walaupun ada jurucakap UMNO yang tidak dinamakan menyatakan surat tersebut adalah palsu, Zahid Hamidi dan Najib tidak pernah menafikannya secara langsung.
Dengan itu, ada yang mengandaikan, mungkin hanya surat yang viral itu saja yang palsu, tetapi isinya adalah asli.
Dalam erti kata lain, sokongan Zahid Hamidi dan Najib yang disertai beberapa Ahli Parlimen UMNO lain untuk Anwar menjadi Perdana Menteri bukanlah perkara tipu.
Susulan untuk memuktamadkan tuntutan UMNO itu, mesyuarat MT UMNO esok tentu saja menjadi tumpuan semua.
Walaupun tidak diketahui secara jelas apakah tuntutan yang diminta UMNO, tetapi diperkatakan secara terbuka antaranya ialah jawatan Timbalan Perdana Menteri, perlantikan menteri UMNO mesti mengikut hireaki mereka dalam parti dan pengguguran beberapa menteri yang tiada jawatan dalam MT serta tidak pernah dicadangkan sama sekali namanya.
Dalam keadaan Muhyiddin tengah tersepit sekarang – ditekan kiri kanan serta depan belakang – adalah tidak mustahil beliau sedia berlembut dan memenuhi segala tuntutan yang diminta UMNO itu.
Yang penting, bagi Muhyiddin jawatan Perdana Menteri kekal dalam tangannya.
Pada mulanya ada perkhabaran mengatakan bahawa rombakan kabinet akan dilakukan hari ini untuk Muhyiddin memenuhi semua kehendak UMNO itu.
Tetapi, khabar terbaru pula mengatakan Muhyiddin akan menunggu sehingga keputusan MT UMNO esok terlebih dahulu sebelum melakukan sebarang tindakan susulan.
Untuk itu, dikhabarkan Muhyiddin hanya akan merombak kabinet jika MT UMNO esok memutuskan untuk menjadikan tuntutan berkaitan jawatan itu sebagai pendirian rasmi parti.
Persoalannya, apakah jika semua tuntutan UMNO berkaitan jawatan itu dipenuhi Muhyiddin, hubungan parti itu dengan Bersatu akan selesai?
Untuk jangka pendek, ia mungkin boleh dianggap selesai, tetapi dalam jangka panjang, hubungan antara UMNO dengan Bersatu tidak mustahil akan berdepan lebih banyak masalah.
Ini kerana masalah sebenar antara UMNO dengan Muhyiddin dan Bersatu bukan semata-semata tentang pengagihan jawatan semata-mata.
Ia lebih daripada itu, antaranya berkaitan pengagihan kerusi pilihanraya dan jaminan masa depan para pemimpinnya, sedangkan matlamat sebenar Bersatu ditubuhkan adalah untuk menguburkan UMNO.
Walaupun bersama dalam kerajaan, tetapi keinginan dan kecenderungan Bersatu untuk memperlekeh dan membuli UMNO pada hakikatnya tidak pernah terpadam.
Perkara itu dapat dilihat daripada bagaimana Muhyiddin melantik sesetengah menteri daripada UMNO mengikut seleranya sendiri, pengagihan kementerian yang berat sebelah, melindungi menteri tertentu daripada pendakwaan, walaupun jelas ada kesalahan, manakala pembulian paling menonjolkan ialah menamakan Hajiji Noor sebagai Ketua Menteri dalam PRN Sabah, baru-baru ini.
Ia memberi gambaran, walaupun Muhyiddin sedia berlembut buat sementara waktu, tetapi melalui kuasa yang banyak berpusat di tangannya, tidak menghairankan pembulian dan ketidakadilan akan berulang lagi menjelang PRU15 akan datang.
Yang lebih penting daripada semua itu, oleh kerana Muhyiddin mewarisi parti yang ditubuhkannya bersama Tun Mahathir Mohamad, UMNO sebenarnya hanya akan selamat dalam jangka panjang dengan ia berani memilih untuk berganding dengan rakan baru yang pemimpinnya benar-benar faham apa itu pendakwaan terpilih, pendakwaan politik dan pendakwaan bersifat mala fide.
(Shahbudindotcom 19/10/2020)

0

0

votes
Article Rating
Kongsikan artikel ini


PERALIHAN KERAJAAN BERDASARKAN PERLEMBAGAAN SEBAIKNYA DIPERCEPATKAN

Tidak pasti sama ada ia sesuatu yang akan berlaku atau cuma khabar angin, tetapi ramai sekali bercakap mengenai rombakan kabinet sejak sehari dua ini.
Dikatakan rombakan kabinet itu akan dilakukan hari ini iaitu sehari sebelum MT UMNO mengadakan mesyuaratnya di Pahang esok.
Diperkatakan bahawa antara rombakan yang akan dilakukan ialah melantik pemimpin UMNO sebagai Timbalan Perdana Menteri serta menyusun semula perlantikan wakil parti itu dalam kabinet berdasarkan hireaki dan kedudukan mereka dalam UMNO.
Jika ia berlaku, bermakna beberapa pemimpin UMNO yang sebelum ini dilantik sebagai menteri tetapi tiada kedudukan dalam MT UMNO seperti Hishammuddin Hussein, Khairy Jamaluddin dan beberapa yang lain dengan sendirinya akan digugurkan.
Rombakan kabinet ini dipercayai dilakukan Muhyiddin Yassin dengan tujuan meredakan kemarahan UMNO terhadapnya yang memungkinkan tindakan menarik sokongan secara rasmi daripada kerajaan PN akan diputuskan dalam mesyuarat MT esok.
Sebagaimana yang telah ditegaskan oleh Dr. Aziz Bari, pakar perembagaan dan Ketua Pembangkang di Perak, rombakan itu tidak sepatutnya dipertimbangkan oleh Agong berdasarkan kedudukan majoriti Muhyiddin yang meragukan ketika ini.
“Dalam keadaan biasa, ia adalah hak istimewa Perdana Menteri, tetapi sekarang berbeza kerana tidak jelas apakah Muhyiddin masih memiliki majoriti.
“Oleh itu Agong berhak untuk menolak cadangan rombakan kabinet jika ia dicadangkan,” katanya lagi.
Selain itu, berdasarkan beberapa perkembangan mutakhir ini di mana beberapa pemimpin UMNO yang selama ini bersama PN dilihat tidak lagi menyokong Muhyiddin, adalah jelas majoriti yang dimilikinya untuk terus mengetuai kerajaan sudah tiada.
Antara pemimpin UMNO yang dilihat sudah berbeza nada itu ialah Zahid Hamidi, Najib Razak, Tengku Razaleigh Hamzah dan Nazri Aziz.
Dengan itu, kiranya benar rombakan kabinet masih mahu dilakukan, ia bukan saja tidak wajar, malah lebih berupa suatu bentuk sogokan.
Dalam keadaan majoriti atau sokongan terhadapnya sudah tiada, Muhyiddin sepatutnya meletakkan jawatan atau membubarkan Parlimen, bukan menawarkan lebih banyak sogokan jawatan melalui rombakan kabinet.
Dalam hal ini, selain Agong harus menolak jika ada rombakan dicadangkan Muhyiddin, baginda juga sepatutnya mengambil peluang ini untuk menyelesaikan segera kemelut politik negara daripada berterusan.
Penyelesaian yang sebaiknya ialah berdasarkan Perlembagaan di mana Muhyiddin yang tiada lagi sokongan majoriti wajar berundur dengan sukarela atau dinasihatkan berundur untuk membolehkan pihak lain yang memiliki sokongan majoriti dilantik sebagai Perdana Menteri.
Meskipun kita memahami ketika ini sedang dilaksanakan perintah PKPB di mana majlis mengadap ketua-ketua parti terhadap Agong turut ditangguhkan sehingga 27 Oktober, tetapi nampaknya semakin lama isu ini terapung tanpa ketentuan, selama itulah rakyat seluruh negara dalam kegelisahan.
Maka, penyelesaian segera melalui beberapa penyesuaian adalah sangat-sangat diperlukan dan sebagaimana yang dititahkan oleh Agong iaitu paksi kepada kaedahnya ialah Perlembagaan.
Daulat Tuanku!!
(Shahbudindotcom 19/10/2020)

0

0

votes
Article Rating
Kongsikan artikel ini


BATALNYA MESYUARAT MN DAN MT UMNO HANYA MELEGAKAN MUHYIDDIN BUAT SEKETIKA….

Dua mesyuarat melibatkan UMNO dibatalkan di saat-saat akhir atas nasihat Majlis Keselamatan Negara atau MKN.
Semalam, mesyuarat Muafakat Nasional atau MN yang membabitkan UMNO dan Pas bagi membincangkan kemasukan Bersatu ke dalam gabungan itu telah dibatalkan, walaupun beberapa pemimpin kedua-dua parti telah sampai ke PWTC.
Hari ini pula, mesyuarat MT UMNO yang dijadual diadakan di Pahang juga dibatalkan pada saat-saat akhir.
Mesyuarat MT UMNO hari ini dijangka membuat pendirian berhubung sama ada parti itu mahu terus menyokong Muhyiddin Yassin atau beralih kepada Anwar Ibrahim.
Menurut Setiausaha Agung BN merangkap Setiausaha Bersama MN, Annuar Musa, kedua-dua mesyuarat dibatalkan atas nasihat MKN.
Bukankah Pengerusi MKN adalah Muhyiddin?
Dengan batalnya kedua-dua mesyuarat semalam dan hari ini, Muhyiddin dikira boleh menarik nafas lega di sebalik terdedahnya surat Zahid Hamidi yang disokong Najib Razak kepada Agong yang menyatakan sokongan mereka kepada Anwar untuk menjadi Perdana Menteri.
Sehingga ini, Zahid Hamidi dan Najib belum lagi tampil secara langsung menafikan surat tersebut, hanya jurucakap UMNO yang tidak dinamakan saja yang berbuat demikian.
Jika kedua-dua mesyuarat itu diteruskan, kedudukan Muhyiddin boleh terancam dengan sendirinya.
Melalui mesyuarat MN misalnya, isu kemasukan Bersatu ke dalam gabungan itu tidak mustahil akan ditolak mentah-mentah berdasarkan pendirian beberapa pemimpin utama UMNO seperti Zahid Hamidi, Mohamad Hasan dan Khaled Nordin yang keras menolak untuk bekerjasama dan enggan berterusan dibuli oleh Bersatu.
Penolakan kemasukan Bersatu itu tentu saja akan memalukan Muhyiddin dan seolah-olah kedudukannya sebagai Perdana Menteri tiada harga langsung di mata UMNO.
Apabila ia dibatalkan, selamatlah air muka Muhyiddin.
Mesyuarat MT UMNO hari ini dijadual membuat perakuan mengenai keputusan Biro Politik parti itu minggu lalu yang menimbang untuk meninggalkan PN, sambil memberi syarat-syarat baru kepada Muhyiddin, selain mahu persetujuan kerjasama selepas ini mesti dilakukan melalui perjanjian bertulis.
Berdasarkan wujudnya surat sokongan Zahid Hamidi dan Najib kepada Anwar yang tidak dinafikan sehingga ini serta keputusan Biro Politik UMNO mahu keluar PN, adalah tidak mustahil MT UMNO yang dijadual bermesyuarat hari ini akan membuat keputusan yang senada dengannya.
Pendirian UMNO ketika ini sangat jelas, mereka tidak mahu terus dibuli oleh Bersatu serta enggan berkongsi walau satu kerusi dengan parti serpihan lagi kecil itu.
Tambahan lagi, dengan orang-orang Zahid Hamidi dan Najib masih menguasai majoriti dalam MT UMNO, keputusan sedemikian bukanlah sesuatu yang mengejutkan sebenarnya.
Jika itu keputusan MT UMNO dan semalam pula kemasukan Bersatu ke dalam MN tidak dipersetuju, maka dua kali malulah Muhyiddin dibuatnya.
Tetapi, dengan kedua-duanya telah dibatalkan atas nasihat MKN yang pengerusinya adalah Muhyiddin sendiri, bolehlah beliau berasa lega sekarang ini.
Begitu pun, kelegaan ini hanyalah buat sementara saja, jauh sekali untuk Muhyiddin boleh berasa selamat untuk selama-lamanya.
Dengan beberapa siri pembulian sebelum ini, terakhir di Sabah dan kini berlaku pula di Perak, UMNO sebenarnya sudah sedia untuk berkerat rotan dan berpatah arang dengan ketidakikhlasan Bersatu dalam bekerjasama dengan mereka.
Cepat atau lambat, perkataan talak, cerai atau berpisah hanya menunggu masa saja untuk dilafazkan.
(Shahbudindotcom 20/10/2020)

0

0

votes
Article Rating
Kongsikan artikel ini


MASA DEPAN BERSATU MAKIN KELAM?

Walaupun mesyuarat Muafakat Nasional antara UMNO dan Pas semalam yang bertujuan untuk mengesahkan kemasukan Bersatu ke dalam gabungan itu dibatalkan pada saat akhir atas nasihat Majlis Keselamatan Negara, tetapi MN tetap mengorak langkahnya untuk terus ke hadapan dalam mengejar kuasa.
Langkah seterusnya MN yang diumumkan hari ini ialah bersetuju agar MN didaftarkan sebagai sebuah gabungan politik yang sah.
Perkara itu diumumkan dalam kenyataan media yang ditandatangani Setiausaha Agung BN, Annuar Musa dan Setiausaha Agung Pas, Takiyuddin Hassan.
Ini bermakna, persetujuan untuk mendaftarkan MN sebagai pertubuhan yang sah diambil sebelum Bersatu diterima secara sah menyertai gabungan itu.
Kenapa UMNO dan Pas begitu tergesa-gesa mahu mendaftarkan MN tanpa menunggu kemasukan Bersatu disahkan terlebih dahulu?
Bukankah ia petunjuk jelas bahawa Bersatu tidak begitu diperlukan dalam MN?
Sebelum ini, Bersatu bersetuju menerima pelawaan UMNO dan Pas untuk menyertai MN kerana gabungan itu hanya sekadar sebuah permuafakatan politik yang tidak didaftarkan dengan Pendaftar Pertubuhan.
Dalam waktu yang sama, Bersatu sudah pun mendaftarkan Perikatan Nasional atau PN dengan Pas turut menjadi anggotanya.
UMNO dan BN pula bertegas tidak akan menyertai PN, sebalik mahu kekal bersama MN.
Dengan perkembangam terbaru ini di mana Pas yang sudah menjadi anggota PN, tetapi bersetuju pula agar MN didaftarkan, ia memberi gambaran kemungkinan parti Islam itu lebih selesa bersama MN berbanding PN.
Dalam erti kata lain, Bersatu hampir pasti kena tinggal selepas ini, malah oleh kerana Bersatu sudah menjadi abang sulung dalam PN, adalah tidak masuk akal ia setuju untuk menyertai MN sebagai adik paling bongsu.
Di waktu yang sama, ini turut memperlihatkan bahawa Pas turut mempunyai kecenderungan yang sama dengan UMNO iaitu enggan berkongsi kerusi dengan Bersatu.
Yang nyata juga, baik UMNO atau Pas, mereka hanya mahu berada dalam kerajaan PN pimpinan Muhyiddin Yassin hanyalah sementara sehingga Parlimen dibubarkan saja.
Selepas Parlimen dibubarkan dan untuk menghadapi PRU15, hanya UMNO dan Pas yang akan bersama, manakala Bersatu pandai-pandailah mencari pelampung untuk menyelamatkan diri.
Setujunya UMNO dan Pas mendaftarkan MN ini juga memberi bayangan jika dalam waktu terdekat ini UMNO memutuskan untuk meninggalkan PN sebagaimana riak-riaknya sudah semakin jelas terutama melalui keputusan Biro Politik UMNO minggu lalu, Pas pasti akan keluar sama daripada kerajaan.
Jadi, di mana masa depan Bersatu dan Muhyiddin selepas ini?
(Shahbudindotcom 20/10/2020)

0

0

votes
Article Rating
Kongsikan artikel ini


MUHYIDDIN UMPAMA DURIAN YANG PASTI JATUH

Tamrin Tun Ghafar
Selasa – 20/10/20
( 1 – 27 )
1. Umpama buah durian yang hanya menunggu masa untuk gugur, ia tak perlu lagi dijolok, hanya menunggu angin sepoi meniupnya.
2. Apabila dia jatuh, yang lain pun akan ikut sama; maka bolehlah dijual di kaki-kaki lima untuk dimakan – Insha Allah itulah yang AKAN berlaku kepada Muhyiddin dan pengampu – pengampu beliau dalam masa terdekat ini.
3. Itulah balasan tunai ALLAH SWT kepada PENGKHIANAT – PENGKHIANAT yang sanggup menggigit tangan yang pernah menyuap makanan kepada mereka.
4. Berdoalah agar isu NIKA GEE, SEMBURIT dan FITNAH yang melibatkan isteri kedua tidak akan dikorek sehingga ke lubang cacing selepas ini.
5. Tak boleh dibayangkan setiap malam sebelum tidur dan setiap pagi, mereka ini – Muhyiddin, Hamzah dan Azmin dok terbayang dan berfikir berapakah jumlah sokongan atau undi yang masih kekal menyokong mereka atau jumlah yang dah lari.
6. Apakah Muhyiddin boleh dianggap seperti lukisan karikatur dibawah ini :
🙈🙉🙊
BUTA , PEKAK , BISU
7. Terdapat pepatah
‘Umpama Musang
Berbulu Ayam’
yang membawa maksud orang jahat yang berpura – pura baik; tujuan pepatah ini memberi kita AMARAN supaya senantiasa berhati – hati dan berwaspada terhadap orang sebegini agar :
‘Pisang Tidak
Berbuah Dua Kali’
8. Kini beliau sedang bersembunyi di sebalik WABAK COVID 19 konongnya dengan entah berapa kali Perutusan Khas disampaikan dan membaca doa yang sama yang di diulang – ulang di kaca TV, beliau ini pemimpin yang baik dan boleh dipercayai, itulah mainan politik bagi menguatkan kedudukannya.
9. Apa pun yang dilakukan rakyat mula jemu dan hilang kepercayaan terhadap beliau.
10. Mengikut Abu Hurairah RA , Rasullullah SAW BERSABDA – 3 tanda atau ciri bagi mengenali orang MUNAFIK :
i. Apabila Dia
Bercakap Dia
Bohong
ii. Apabila Dia
Berjanji Dia
Tidak Tepati
iii. Apabila Dia
Diberi Amanah
Dia Khianati
11. ‘Adat Melayu
Pantang Khianat
Orang Khianat
DiMakan Kutuk
Menurut Nafsu
Datanglah
Laknat
Orang Laknat
Matinya Teruk’
12. ALLAH SWT bukan sahaja BENCI kepada orang yang besikap MUNAFIK tapi juga berjanji neraka jahanam bagi mereka yang MENYOKONG atau BERSEKONGKOL dengannya.
13. Dijelaskan lagi dalam Surah Al Baqarah, muka surat 25, ayat 167 yang bermaksud :
“Dan Bagi Orang – Orang Yang Mengikutinya Berkata Sekiranya DiBeri Kesempatan ( kembali ke dunia ) Tentu Kami Tidak Akan Mengikuti Mereka;
Mereka Tidak Akan Keluar Dari Neraka”
14. Rakyat khususnya pengundi – pengundi pada Pilihanraya Umum ( PRU ) yang lepas masih ingat janji beliau bahawa beliau TIDAK AKAN KEMBALI LAGI BERSAMA UMNO kerana UMNO adalah parti PEROMPAK dan PAS pula kononnya parti yang memperjuangkan Islam tapi MENYOKONG PEROMPAK – Islam jenis apa ini? soal beliau.
” NO WAY ” !!!
itulah janji dan teriakan Muhyiddin yang disambut dengan tepukan gemuruh oleh mereka yang membanjiri ceramah beliau.
15. Tak sampai 2 tahun sahaja, dek gilakan kuasa segala CAKAP, JANJI dan AMANAH yang diberi rakyat telah disia – siakan.
16. Terserahlah kepada pembaca membuat perhitungan sama ada Muhyiddin MENEPATI ciri – ciri seperti orang MUNAFIK yang telah diSabdakan Rasullulah SAW atau sebaliknya.
17. Covid-19 yang melanda negara kita BERPUNCA dari Pilihanraya Negeri Sabah; perkara ini telah diakui oleh beliau sendiri.
18. Pilihanraya Negeri TERPAKSA diadakan ekoran mainan politik kotor Muhyiddin yang mahu menggantikan Shafie Apdal dengan Musa Aman.
19. Umum semua tahu Muhyiddin telah menghantar Hamzah Zainuddin, Menteri Dalam Negeri merangkap Setiausaha Agung BERSATU dan Nardin Awang , Setiausaha Politiknya sendiri untuk MENDESAK TYT mengikut telunjuk mereka, namun ditolak dan atas cadangan Shafie, Dewan Negeri pun dibubarkan.
20. Pemimpin – pemimpin UMNO yang dipimpin oleh Zahid Hamidi adalah merupakan PONDAN TUA yang sanggup dipermainkan oleh Muhyiddin.
21. BERSATU yang HANYA punyai 6 Kerusi BOLEH MEMPERDAYA UMNO yang punyai 39 Kerusi sehingga sanggup bersetuju Muhyiddin diketengahkan walaupun asalnya BERSATU Muhyiddin hanya diwakili 6 Ahli Parlimen SEBELUM Pengkhianat UMNO dan PKR melompat ke kolam BERSATU seperti katak.
22. Yang terbaharu apabila UMNO sanggup
MENGALAH memberi jawatan Ketua Menteri Sabah kepada BERSATU sedangkan UMNO mendapat sokongan lebih daripada BERSATU.
23. Sepatutnya dengan jumlah Menteri dan Timbalan yang terbesar di dunia dan hampir kesemua Ahli – Ahli Parlimen telah digula – gulakan dengan jawatan GLC namun sokongan terhadap beliau di Parlimen terus berkurangan BUKAN bertambah; nyawa beliau senantiasa dihantui oleh ketidakstabilan sebagai seorang pemimpin.
24. ANDA SUDAH GAGAL atau dalam bahasa Inggerisnya, YOU ARE A FAILURE.
25. Bagi MEMUDAHKAN tugas Duli Yang Di Pertuan Agong dan bagi MEMBUKTIKAN anda bukan jenis makhluk yang hanya mementingkan diri dari rakyat dan jika masih BERMARUAH maka disarankan adalah lebih baik MELETAK JAWATAN sebelum dicampak keluar.
26. YOU ARE FIGHTING A LOSING BATTLE.
27. Semoga tulisan saya ini dapat dibaca oleh semua termasuk Muhyiddin dan konco – konconya.
Wassalam
Terima Kasih.

0

0

votes
Article Rating
Kongsikan artikel ini


GENCATAN POLITIK INI HANYA SEMENTARA, MUHYIDDIN BELUM BOLEH TIDUR LENA

Gencatan politik UMNO sebagaimana diumumkan Zahid Hamidi, walaupun dilihat telah menyelamatkan kedudukan Perdana Menteri, Muhyiddin Yassin, tetapi ia bukanlah untuk selama-lamanya.
Namanya pun gencatan politik – macam gencatan perang – maka tentulah ia hanya sementara dan bila-bila masa senjata boleh diangkat semula.
Apatah lagi, di sebalik mampu menulis sebuah kenyataan media mengumumkan genjatan politik, Presiden UMNO itu masih tidak mampu untuk menulis walau sepatah perkataan untuk menafikan surat yang viral sebelum ini yang didakwa ditulisnya kepada Agong untuk menyokong Anwar Ibrahim sebagai Perdana Menteri baru menjatuhkan Muhyiddin.
Penafian mengenai surat itu yang turut disokong oleh Najib Razak hanyalah melalui jurucakap UMNO yang tidak dinamakan siapa orangnya.
Selain Zahid Hamidi membisu, Najib juga masih berdiam diri berhubung surat tersebut.
Semua ini memberi gambaran, bukan saja surat itu adalah asli, malah sokongan Zahid Hamidi dan beberapa Ahli Parlimen UMNO kepada Anwar juga asli.
Jika tidak, apa perlunya diumumkan gencatan politik?
Cuma, oleh kerana persekitaran yang tidak begitu mengizinkan buat ketika ini, khususnya kerana kenaikan semula angka kes Covid19, pusingan U Zahid Hamidi ini masih boleh difahami.
Ia hanya memberi maksud bahawa pertukaran kerajaan tidak begitu sesuai dilakukan ketika Covid19 sedang melanda.
Yang penting, Zahid Hamidi dan Najib tidak menarik balik sokongannya kepada Anwar untuk mengambil alih pentadbiran negara.
Boleh jadi juga, dengan gencatan politik yang diumumkan Zahid Hamidi ini, tidak ada keperluan lagi untuk Agong meneruskan majlis mengadap ketua-ketua parti yang tertangguh pada minggu lalu.
Tetapi, semua itu tidak menghalang usaha menjatuhkan Muhyiddin diteruskan melalui penolakan terhadap usul Belanjawan 2021 pada Sidang Parlimen yang bermula 2 November depan.
Inilah cara yang terbaik yang tidak mampu dielakkan lagi oleh Muhyiddin, selain perlu menghadapinya dengan hati yang terbuka.
Seperti usul undi tidak percaya, walaupun beberapa Ahli Parlimen telah menulis surat mengenainya, namun ia masih boleh dihalang daripada dikemukakan melalui kuasa yang ada pada Speaker, tetapi tidak demikian keadaannya dengan usul Belanjawan.
Selepas dibentang dan dibahas, ia perlu diundi untuk kelulusan dan jika gagal, sama seperti penolakan terhadap kerajaan.
Melalui undian Belanjawan 2021, selain blok pembangkang akan bersatu hati menolaknya yang bererti menolak Muhyiddin sebagai Perdana Menteri, ia tidak mustahil akan turut disokong oleh beberapa Ahli Parlimen UMNO.
Kalau pun mereka tidak mahu menunjukkan sokongan secara terbuka melalui undi, penolakan boleh juga dibuat dengan cara tidak berada di Dewan Parlimen ketika pengundian dijalankan.
Terutamanya Tengku Razaleigh Hamzah yang turut menulis surat kepada Speaker berkaitan usul tidak percaya baru-baru ini, beliau adalah antara yang disebut ramai sebagai antara Ahli Parlimen UMNO yang tidak akan menyokong undian belanjawan nanti.
Begitu juga dengan Zahid Hamidi, Najib, Tengku Adnan, Ahmad Maslan, Azeez Rahim dan Bung Mokhtar, kecuali jika ada jaminan selesa daripada Perdana Menteri berkaitan kes mahkamah mereka atau ia dapat dilakukan dalam tempoh terdekat ini, tidak mustahil mereka juga menolak pengundian tersebut.
Sepatah kata Ahli Parlimen Pasir Salak, Tajuddin Abdul Rahman, apa salahnya jika Zahid Hamidi berbuat sesuatu untuk menyelamatkan dirinya dan semua orang pun akan berbuat begitu?
Pokoknya, walaupun ada gencatan politik oleh Zahid Hamidi ketika ini, Muhyiddin masih belum boleh memeluk bantal untuk mengimpikan tidur yang lena lagi.
(Shahbudindotcom 21/10/2020)

0

0

votes
Article Rating
Kongsikan artikel ini


TINDAKAN DUA DARJAT TERHADAP MENTERI CEMAR PENGORBANAN RAKYAT LAWAN COVID19

Keputusan kerajaan hari ini untuk tidak mengambil tindakan lanjut (No Further Action) terhadap YB Datuk Khairuddin Aman Razali, Menteri Perladangan Perusahaan dan Komoditi yang telah melanggar kuarantin wajib Covid-19 adalah amat dikesali.
Peluang untuk membuktikan bahawa Perikatan Nasional (PN) sebagai kerajaan prihatin kepada rakyat hancur sama sekali, sebaliknya mengesahkan lagi pandangan yang semakin popular iaitu PN adalah kerajaan dua darjat.
Beberapa kes yang melibatkan rakyat biasa yang terkhilaf melanggar arahan kuarantin telah dijatuhkan hukuman denda dan penjara manakala Menteri PAS dibebaskan begitu sahaja.
Sebagai contoh, baru 2 hari lepas seorang juruteknik swasta telah dipenjara 14 hari dan didenda sebanyak RM1,000 selepas gagal mematuhi arahan menjalani kuarantin.
Tindakan yang tidak adil ini bukanlah kali pertama dilakukan oleh PN dan malangnya dengan kelemahan integriti dan kerakusan pangkat, lebih banyak ketidakadilan yang akan berlaku selepas ini.
Bukan sekadar itu, Kerajaan PN hari ini telahpun mensia-siakan pengorbanan dan usaha frontliners serta rakyat biasa melawan Covid-19.
Rakyat terpaksa akur dengan arahan yang sering bertukar hampir sepanjang masa kerana adanya ugutan dan hukuman terpilih, namun hormat mereka kepada pemerintah semakin menghilang.
Ketika seluruh negara berhadapan dengan kesengsaraan ekonomi, ramai yang hilang pekerjaan, ada yang hilang tempat tinggal, PN sanggup lakukan apa sahaja demi kekal berkuasa untuk kepentingan peribadi.
Ini amat merisaukan jika cengkaman ini dibiarkan, maka akan terbentuklah pemerintah yang zalim dek kerana amalan hukum bukan berdasarkan undang-undang saksama (rule of law) tetapi mengikut selera kedudukan dan pangkat, layanan media terpilih dan pelbagai lagi, sedangkan nasib rakyat kebanyakkan tidak dihiraukan.
21.10.2020
AKMAL NASIR
Ahli Parlimen Johor Bahru
Ketua AMK Malaysia.

0

0

votes
Article Rating
Kongsikan artikel ini


TUN MAHATHIR PM KALI KETIGA MALAPETAKA BUAT NEGARA…..

Sebetulnya saya sudah agak malas untuk menulis berkenaan Tun Mahathir Mohamad kerana bagi saya, beliau sudah patut disejarahkan dan tidak perlu lagi untuk terus diperkatakan.
Untuk itu, bagi saya, tidak relevan lagi untuk saya menulis berkenaan dengannya.
Tetapi, setiap kali Tun Mahathir bersuara, ramai kawan-kawan terus meminta saya menulis dan memberi pandangannya tentang apa yang diperkatakannya sebagaimana saya kerap menulis mengenai beliau sebelum ini.
Tidak sedikit sebenarnya, setelah hilang kuasa, Tun Mahathir terus menceceh mengenai politik, tentang Muhyiddin Yassin, Anwar Ibrahim, Najib Razak dan pelbagai lagi.
Kepada saya, berikutan dirinya sudah tidak penting dan perlu dilupakan, tindakan Tun Mahathir berterusan menampilkan dirinya bersuara hanyalah untuk menarik perhatian umum agar dirinya tidak diabaikan begitu saja.
Hanya Najib yang kerap membalas balik apa yang diperkatakan Tun Mahathir terhadapnya, sebaiknya Muhyiddin dan Anwar hanya buat tak tahu saja cecehan orang tua itu.
Mengabai dan tidak nemperdulikan Tun Mahathir adalah pilihan yang wajar sebenarnya, bukan saja untuk saya tetapi juga bagi sesiapa yang mahu memastikan negara ini terus bergerak ke hadapan tanpa dibayangi awan hitam yang kelam.
Berikutan banyak kerosakan dan semua kemelut politik yang berlaku tidak henti-henti selepas beliau bersara pada 2003 dahulu dan berterusan sehingga kini pun disebabkan oleh permainan politiknya, apakah kita mahu negara ini terus tidak aman kerananya?
Lagi pula, ketika beliau masih memegang jawatan PM7 dahulu dan ketika itu saya mula mengesan kemungkinan janji peralihan kuasa kepada Anwar Ibrahim mahu dimungkiri dan dikhianati, saya adalah yang paling awal menghentam, mengkritiknya dan menggesanya mematuhi janji.
Malah, saya menghentam dan mengkitik beliau secara berterusan melalui ratusan artikel di blog, media sosial dan juga menerbitkan buku “Anwar PM8 – Janji Yang Mesti Ditepati pada Mei 2019 lalu.
Di peringkat awal, ada rakan-rakan tidak setuju dengan tindakan saya, tetapi apabila kemudian semakin jelas Tun Mahathir memang didapati mahu khianat dan tidak berpegang kepada janjinya, semakin ramai yang turut sama menghentam dan mengkritiknya.
Yang penting, akhirnya semakin ramai sedar Tun Mahathir memang ada niat sejak awal untuk mengkhianati Anwar dan mengkucar-kacirkan PH.
Orang lain, makin tua makin menuju kebaikan, tetapi beliau nampaknya semakin ingin mengisi hari-hari tuanya dengan dendam tak berkesudahan.
Selain itu, kepada saya juga, menulis tentang Tun Mahathir yang sudah tiada kuasa tidak lagi menimbulkan keghairahan apa-apa.
Dulu, saya ghairah menulis tentang Tun Mahathir kerana beliau adalah Perdana Menteri, begitu juga sebelumnya, saya ghairah menulis beribu artikel dalam blog, termasuk enam buah buku tentang Najib, adalah kerana beliau merupakan Perdana Menteri.
Setelah Najib hilang kuasa, saya jarang-jarang menulis tentangnya atau berkaitan skandal 1MDB.
Sekarang, menulis tentang Muhyiddin lebih memberi keghairahan, bukan saja kerana beliau adalah Perdana Menteri, tetapi juga disebabkan turut adanya ciri-ciri pengkhianatan dalam dirinya terhadap PH, ditambah lagi dengan kedegilannya untuk terus berpaut pada kuasa walaupun majoriti sudah tiada.
Sama seperti Najib dan Tun Mahathir yang saya banyak menulis sehingga kejatuhan mereka, Muhyiddin juga sebenarnya perlu dijatuhkan sama.
Cuma, sambil memenuhi permintaan kawan-kawan, kali ini saya ingin menulis sedikit tentang Tun Mahathir dan saya harap ini adalah tulisan panjang terakhir saya berkaitan beliau.
Selepas ini, eloklah kita sama-sama lupakan saja beliau.
Apabila timbul cadangan daripada Pejuang, parti yang ditubuhkan oleh Tun Mahathir sendiri agar beliau dikembalikan sekali lagi sebagai Perdana Menteri buat kali ketiga, ini sebenarnya adalah cubaan paling gila yang pernah ada dalam sebuah negara yang merdeka.
Apakah kita tidak ada pemimpin lain sehingga asyik-asyik dia, lepas dia, dia, kemudian dia lagi?
Jika diperhatikan juga, cubaan menonjolkan semula Tun Mahathir ini hanya muncul selepas Anwar mengadap Agong untuk mempersembahkan sokogan majoriti yang dimilikinya yang kemudiian diikuti dengan Tengku Razaleigh turut dipanggil ke Istana Negara.
Selepas terdedah surat Tengku Razaleigh kepada Speaker berkaitan usul tidak percaya kepada Muhyiddin, Tun Mahathir dan semua Ahli Parlimen Pejuang kemudian menulis surat dengan maksud yang sama kepada Azhar Azizan Harun.
Adalah jelas bahawa kemunculan semula dan tiba-tiba Tun Mahathir ini bukan saja untuk menjatuhkan Muhyiddin mellalui usul tidak percayanya, tetapi juga untuk menyekat Anwar dan menghalang kemaraan Tengku Razaleigh daripada menjadi Perdana Menteri.
Anwar adalah sosok yang pernah dipecat oleh Tun Mahathir daripada UMNO kerana dilihat ancaman buatnya, manakala Tengku Razaleigh hampir berjaya menjatuhkannya pada pemilihan 1987 dan kemudian dihalang daripada menyertai UMNO yang dihidupkan semula.
Kedua-duanya adalah dendam lama Tun Mahathir, walaupun beliau pernah berbaik semula dengan mereka demi tujuan politiknya.
Ternampaknya kini Tun Mahathir mahu membunuh tiga mangsa – Muhyiddin, Anwar dan Tengku Razaleigh – dengan hanya membaling satu batu saja.
Walaupun menjatuhkan Muhyiddin adalah keperluan, bahkan dikira wajib kalau diambilkira kenaikannya sebagai Perdana Menteri juga melalui jalan khianat dan majoritinya kini pula sudah tiada, tetapi menjadikan Tun Mahathir sebagai penggantinya adalah suatu malapetaka buat kita semua.
Negara pasti akan berundur laju ke belakang, kacau-bilau serta kecelaruan seperti dilakukannya ketika berkuasa dalam tempoh 22 bulan era PH sebelum ini, besar kemungkinan akan bertambah dahsyat lagi.
Sanggupkah kita memilih celaru dan huru-hara, sedangkan yang diyakini memiliki majoriti dan kemampuannya pula tidak diragui – di peringkat antarabangsa dan dalam negara – sudah pun ada di depan mata?
(Shahbudindotcom 21/10/2020)

0

0

votes
Article Rating
Kongsikan artikel ini


GENCATAN POLITIK ATAU TAKTIK POLITIK?

1. Gencatan politik adalah satu tanda kesediaan untuk berhenti seketika dari apa sahaja sengketa antara dua pihak yang bertelagah. Dalam hal ini, kenyataan Presiden UMNO, DSZH difahami merujuk kepada perbalahan UMNO dan BERSATU yang kritikal menanti pecah.
2. Perbalahan kedua parti ini adalah kerana UMNO merasa dirinya ‘dibuli’ parti ‘budak baru’ yang cuba berlagak macam ‘Abang Long Kawasan’. Persengketaan ini merebak sampai ke akar umbi membabit sampai soal ‘maruah’ kerana rasa UMNO dihina begitu rupa oleh budak-budak BERSATU yang dikatakan berlagak kerana kuasa yang ada pada mereka sebagai PN.
3. UMNO dan BERSATU macam budak kecik bergaduh, mereka ungkit mengungkit antara satu sama lain, ugut mengugut dan perli memerli sehingga hubungan retak mereka kini menanti belah. Bagi saya gencatan senjata ini adalah antara 2 entiti parti yang sebenarnya nak jaga ‘kawasan’ masing-masing supaya ada ruang mereka nak ‘berunding’ untuk kekal kuasa masing-masing dan jaga budak-budak mereka di bawah.
4. Gencatan politik kerana covid hanyalah taktik alih perhatian sahaja, sedangkan secara realitinya keduanya sedang berpolitik untuk tawar menawar posisi dan agih mengagih kuasa sesama mereka. Sebab itu saya rasa nak ketawa apabila seluruh Malaya percaya satu gencatan politik kononnya sedang berlaku. Saya juga tersenyum melihat sesetengah orang di medsos menyatakan rasa lega sebab kini negara boleh tumpu kepada urusan covid dan bukan politik. Itulah hebatnya orang politik meyakinkan orang ramai mereka tidak berpolitik dengan hanya menggunakan perkataan ‘GENCATAN POLITIK’. Memang bijak….
5. Tiba-tiba dalam hal ini, ada yang kata ‘game over’ untuk DSAI. Bila masa DSAI ada dalam sifir perbalahan dua parti ni? DSAI ada PH yang berada dalam keadaan solid dan padu. Perbalahan Zahid vs Mahyudin adalah masalah dalaman PN vs UMNO dalan usaha mereka mempertahankan ‘muka’ masing-masing dalam tawar menawar kuasa politik.
6. Kalau ada yang kaitkan keputusan gencatan politik Zahid bermakna DSAI tak akan dapat sokongan MP UMNO untuk majoriti yang didakwanya, memang dakwaan itu ada logiknya. Tetapi logik itu boleh difahami jika sokongan kepada DSAI yang ditawarkan adalah secara en-block! Tapi jangan kita lupa dan abaikan kenyataan Presiden UMNO sebelum ini yang mengatakan bahawa beliau tidak dapat menghalang mana-mana MP UMNO yang hendak menyokong DSAI. Apakah boleh kita kata game over untuk DSAI ataukah sebenarnya game over untuk TSMY?
7. Bagi PH, gencatan politik Zahid tidak ada kena mengena kenapa kami perlu berdiam diri dengan kegagalan PN dan TSMY mengendalikan krisis hari ini. Salah satu fokus untuk pengurusan krisis covid ialah menukar PN dan seluruh kabinetnya yang telah menjejaskan kepercayaan rakyat kepada usaha kerajaan menangani covid 19. PN juga ada latarbelakang pembelotan yang telah mengguris hati rakyat bermandatkan keputusan secara demokratik pada PRU 2018.
8. Saya akan ulangi sekali lagi apa yang telah saya nyatakan sebelum ini, “tiada gencatan politik kepada teras demokrasi yang dipandu perlembagaan dan undang-undang di mana politik terbina di atas tapaknya”. Menangani kegagalan TSMY dan kemorosotan kepercayaan kepada cara beliau menangani krisis covid mestilah berpandu kepada asas-asas demokrasi termasuklah cara berperlembagaan untuk menggantikan kepimpinan yang lebih efisien dan berwibawa serta mendapat kembali kepercayaan rakyat.
9. Majoriti yang kukuh, kerajaan yang kuat serta kepercayaan rakyat yang padu adalah seruan untuk pengendalian krisis covid yang lebih berkesan. Langkah DSAI konsisten pada teras perundangan dan landasan demokrasi yang menjadi tegak berdirinya proses politik bagi memelihara negara secara berterusan.
Gencatan politik antara UMNO dan BERSATU tak perlu mengheret rakyat dan negara kerana itu masalah nak jaga kawasan masing-masing. Negara lebih besar dari perbalahan 2 ‘Abang Long Kawasan’ dan sebab itu kita wajib memelihara demokrasi dan prosesnya supaya negara mendapat yang terbaik untuk menguruskan krisis covid.
DS Dr Mujahid Yusof Rawa
Naib Presiden AMANAH
Ahli Parlimen Parit Buntar
22 Oktober 2020.

0

0

votes
Article Rating
Kongsikan artikel ini


SATIRA POLITIK MALAYSIA SEMASA

Oleh: C Nicholl.
Bas yang dipandu Muhyiddin tergelincir menyebabkan tayar depan disebelah kiri pancit. Dia terpaksa berhenti di tepi jalan dalam arus trafik yang agak sibuk.
Jalan raya taraf dunia ketiga ini tidak begitu baik. Banyak lubang-lubang yang dipenuhi takungan air. Tambah lagi sekarang musim hujan.
Sewaktu memandu tadi, Muhyiddin yang tidak begitu fasih tentang peta perjalanan ‘Waze’ atau ‘Google’ telah tersasul dan sesat arah beberapa kali. Jalan yang banyak persimpangan ini rupa-rupanya tidak semudah yang disangka dan juga banyak halangan.
Dalam kegelapan malam yang tiada sinaran lampu jalanraya, dia tidak nampak ‘pot hole’ yang agak besar dijalanan, lantas terbolos ke takungan air yang agak dalam.
Bas itu terpesong ke kiri, ke bahu jalan. Nasib baik tak ada motosikal yang sering melintasi di lorong kiri jalan. Lokasinya pun entah di mana.
Bas panjang yang boleh memuat lebih 140 tempat duduk ini cuma di penuhi dengan 112 penumpang sahaja.
Mereka semuanya terperanjat dengan pergolakan bas yang tidak tentu arah, terumbang ambing dan tidak seimbang. Hentakan badan bas yang agak keras lagaknya seperti melanggar sesuatu. Bencana itu membuat bas berhenti sendiri dari pancitan tayar depan disebelah kiri.
Sewenangnya ramai penumpang berteriak dan bising. Terutama yang tidak ada jawatan dan duduk di bahagian belakang bas. Mereka memarahi pemandu bas muafakat ini yang bisa juga disebut pm sebagai panggilan singkat. Kemalangan ini berlaku kerana pm tidak cekap, itulah maksud mereka yang tidak senang kebelakangan ini, terutama selepas lawatan ke Sabah tempohari.
‘Hoi, apa ni.. pm kopi o ke?’ Tengking Najib dengan agak jengkel yang duduknya paling dibelakang sebelahan Maslan. Kepala hotaknya yang kurang rambut terantuk di besi pemegang tangan didepannya. Dia agak kesakitan dan secepat itu kulit kepalanya menjadi merah dan terus bengkak. Dia mengeluarkan sapu tangan dan terus mengesat perlahan.
‘Ye, boss, pm lesen pintu belakang tu..’ Ujar Zahid yang duduk di satu barisan di depan bersama Ka Seong, dengan sedikit selamba tapi dengan maksud yang dalam.
‘Jom turun dari bas,’ celah Maslan persis seorang anak kecil yang merajuk.
‘Tunggu, ikut giliran.’ Jawab Saravanan.
‘Engkau ni selalu sarang yang pelik-pelik.’ Kata Nazri sinis. ‘Habis, kau nak naik bas mana..?’
Setelah bas berhenti dilorong kecemasan, Muhiyudin yang agak berkerut mukanya, turun untuk memeriksa masaalah yang di hadapi.
Dia diikuti oleh dua orang pembantunya yang duduk di barisan paling depan, Takiyudin dan Redzuan, yang menolakbuka pintu penumpang disebelah kiri bas, dan ikut turun.
Mereka bertiga berdiri tegap di pinggir bas. Setelah melihat tayar yang begitu kempis Muhyudin yang sangat terkilan terus memarahi Redzuan yang telah diberi tugas-tugas khas menjaga bas.
‘Apa kau tak periksa tayar bas sebelum kita bertolak?’ Tengking pm.
‘Ini tayar baru beli, pm.’ Jawab Redzuan ringkas.
‘Baru beli? Tengok, kau beli tayar celup yang dah botak..tak ada bunga..’ sambil pm menggosok tayar yang sememangnya tiada bunga. Jarang sekali Muhyudin yang selalunya sejuk bak timun itu naik angin.
Melihat Redzuan terdiam, dia menambah. ‘Aku kasi engkau duit untuk tayar baru.. kau kemut duit, ya..?’ Muhyudin agak berang.
Takiyudin yang sedari tadi diam memerhati, mempunyai lampu suluh yang terang bak bulan purnama. Lalu dia menyuluh kearah tayar yang botak dan kempis itu. Gayanya seperti mengiyakan apa yang pm maksudkan.
‘Tapi tiub ni memang baru, pm ‘ jawab Redzuan, mempertahankan dirinya.
‘Oi..jangan bohong. .sekarang mana ada tayar pakai tiub…tukar tiub, orang tak pakai lagi dah!’ Herdik pm.
Serentak itu, Hadi dan Tuan Man yang mendengar kemarahan pm dari dalam bas pun turut turun.
Hadi dan Tuan Man menyuluh terus ke arah tayar dengan lampu suluh masing-masing yang lebih besar, terang dan bulat bak bulan penuh purnama itu. Suluhan mereka, menerangi kawasan tayar bas yang sepertinya meniarap dibahu jalan.
‘Dulukan saya dah cadang, bagus kalau kita beli bas terbang.. tak ada tayar.’ Ujar Hadi sambil ketawa sinis.
‘Oi..haji.. jangan nak perli aku..’ jawab Redzuan dengan agak pantas dan keras.
Beberapa penumpang lain yang mendengar pertelingkahan itu turut serta turun dan memeriksa keadaan tayar. Sebetulnya untuk mendengar percakaran dengan lebih jelas.
Annuar dan Abang Jo yang agak tinggi berdiri disisi Tuan Man sambil berkata.
‘Kita ada tayar spare kan?’ Tanya Annuar.
‘Mesti ada.’ Jawab Abang Jo pantas.
‘Motosikal gue pun ada spare tire.’
‘Eh, motor kau tu memang tiga tayar lah. Itu untuk orang yang takut naik motor tayar dua…’ Sindir Redzuan pula yang sememangnya masih agak marah.
‘Tak payah bertekaklah kawan-kawan. Ini kerja enteng.. ‘ kata Annuar.
Muhyudin yang kini menyepi tiba-tiba bersuara bila dia melihat ramai lagi yang turun dari dalam bas. Antaranya Ismail, Hisham, Zahid dan diikuti Maslan, Azeez dan Najib. Mereka semua berdiri di belakang pm.
‘Aku hauslah.. tolong sesiapa pergi beli air dulu.’ Kata pm.
‘Ye, ada kedai di sana tu.’ Annuar menunjuk kearah kawasan gerai yang agak malap lampunya. Mereka menoleh ke arah kedai.
‘Tuan ..awak yang jaga air, awak pergi beli untuk kita semua.’ Annuar memberi arahan pada Tuan Man.
‘Ok, order. Saya tulis.’ Kata Takiyudin seperti membantu Tuan Man.
‘Saya nak Milo suam..ikat tepi.’ kata pm.
‘Saya nak kopi O Peng..’ kata Hadi.
‘Oi haji, janganlah mengata orang. Tak baik…’ Tiba-tiba suara Wan Junaidi mencelah.
‘Kami semua nak teh O peng.’ Kata Najib dari belakang disambut dengan ketawa yang kuat oleh Ismail, Annuar, Zahid, Maslan, Merican, Nazri, Ka Seong dan beberapa lagi ahli dari kumpulannya. Kelihatan pm juga tersenyum.
Serentak dengan hilai tawa itu, tiba-tiba sebuah bas yang juga agak panjang dengan nombor plat PKR 1, berhenti di kiri jalan, di hadapan bas mereka yang tidak bergerak itu.
Mereka semua mengalih pandangan kearah bas tersebut.  Zahid yang sedari tadi agak diam, dalam pemikiran yang tersendiri, tiba-tiba berlari kecil ke arah bas tersebut meninggalkan kawan-kawan yang lain.
Dipintu sebelah kiri yang tersedia terbuka berdiri seseorang yang dikenali Zahid.
‘Apa hal, Sheikh?’ suara dari pintu bas agak jelas membelah malam yang agak suram itu.
‘Tayar bas pancit..’ jawab Zahid setelah hampir.
‘Hang dengan sapa..?’ tanyanya lagi.
‘..pm dan kawan-kawan…Pak Sheikh nak pi mana?’ Balas Zahid yang sekarang berdiri didepan pintu bas yang agak usang.
‘Ana nak pi Istana, besok pagi. Hari tu hang kata nak ikut..’ bunyinya seperti soalan.
‘Esok tak dapat Pak Sheikh. Ni Pm nak hantar kami pi mahkamah dulu ..’ jawab Zahid.
‘Hang tak protes ka..?’
‘Dalam proses.. ‘ jawab Zahid.
‘Baik hang ikut ana. Bas hang dah pancit. Naik bas ni. Kita boleh sembang sikit, noh.. mana tahu, hang ikut ana ke Istana. Lepas tu mungkin tak payah pi mahkamah lagi kot…’
‘Boleh jugak. Ana sorang ka atau ajak kawan-kawan yang lain sama?’ Zahid bertanya balik.
‘Sapa nak ikut ajaklah. Lagi ramai, lagi baguih..’
‘Ok..Tapi ana nak kena pi bagitau kat pm tu sat.. Depa tunggu tu…. kena tukar tayar dulu.’ Jawab Zahid.
‘Ok, jangan lama, noh. Ana tunggu ni..’
‘Baik.’ Jawab Zahid sambil mengundur kearah bas dibelakang.
Sepantas dia berjalan untuk kembali bersama teman-temannya, sepantas itu juga sebuah ‘tow truck’ mencelah di antara kedua-dua bas yang berhenti.
Dari dalamnya menonjol keluar seorang yang agak botak kepalanya, bercelana pendek, agak bulat badannya dan bertanya.
‘Latuk Hamzah mana? Tadi dia panggil saya datang..tukar tayar.
Saya, dia punya kuli.’
‘Oh..lu kuli Hamzah..boleh..boleh..repair ini tayar.. cepat ya..kita mahu jalan.. ‘ kata Annuar sambil menunjuk kepada tayar depan bas yang kempis.
Yang lain-lain agak kaku dan tercengang.
Annuar berkata dalam hatinya, ‘cekap sungguh Hamzah ni. Walaupun masih dalam ‘quarantine’, dia hantar kuli untuk selesaikan masaalah. Hebat dan luar biasa.’
Sepantas itu Takiyudin pulang bersama Tuan Man dari kedai kopi. Sayang seribu kali sayang; mereka pulang dengan tangan kosong.
‘Kawan-kawan.. rupanya bas kita rosak di Selangor. Di sini, Air tak ada..’
…bersambung (Bahagian 2)

0

0

votes
Article Rating
Kongsikan artikel ini


TIDAK ADA PM INTERIM DALAM PERLEMBAGAAN

Oleh Tun Abdul Hamid Mohamad, Bekas Ketua Hakim Negara
Terdapat cakap-cakap bahawa, untuk meredakan kemelut politik negara sekarang, DYMM SPB Yang di-Pertuan Agong (YDPA) mungkin akan menubuh sebuah kerajaan campuran baru  yang diwakili oleh semua parti politik dengan  Tengku Razali Hamzah sebagai Perdana Menteri. Ia adalah kerana tidak ada seorang pun Ahli Parlimen yang mendapat sokongan majoriti mudah untuk dilantik sebagai Perdana Menteri termasuklah Tan Sri Muhyiddin Yassin.
Mengikut berita itu, “YDPA tidak akan membubar Parlimen atas nasihat pihak tertentu berikutan pandemic Covid – 19.
Atas kuasa dan budi bicara Agong yang sudah termaktub dalam Perlembagaan, Agong boleh melantik seorang Perdana Menteri Interim (sementara) dan Menteri- Menteri Interim untuk satu tempoh masa yang tiada had, sehingga PRU ke-15.  PM Interim tidak boleh digulingkan, tidak disingkirkan oleh undi tidak percaya di Parlimen.
Hasrat Agong itu akan disampaikan kepada Ketua-Ketua parti yg mempunyai Ahli Parlimen di Dewan Rakyat.”
Kesahihan berita ini belum disahkan. Tetapi, saya fikir kita tidak perlu menunggu sehingga ia dilakukan untuk memberi pandangan mengenai keperlembagaan pelantikan seperti itu, kerana ia akan terlewat.
Soalnya, peruntukan manakah dalam Perlembagaan Persekutuan yang memberi kuasa kepada YDPA untuk melantik seorang Perdana Menteri interim?
Di sini, eloklah kita melihat apa yang diperuntukkan oleh Perlembagaan.
“40(1)…
2) Yang di-Pertuan Agong boleh bertindak menurut budi bicaranya pada melaksanakan fungsi yang berikut, iaitu:
(a)  melantik seorang Perdana Menteri;
(b)  tidak memperkenankan permintaan bagi pembubaran Parlimen;
“43. (1) Yang di-Pertuan Agong hendaklah melantik suatu Jemaah Menteri untuk menasihatinya dalam penjalanan fungsinya.
(2) Jemaah Menteri hendaklah dilantik seperti yang berikut, iaitu:
(a)  Yang di-Pertuan Agong hendaklah terlebih dahulu melantik sebagai Perdana Menteri untuk mempengerusikan Jemaah Menteri seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat itu; dan
             …
(4)   Jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan   Jemaah Menteri melainkan jika atas permintaannya Parlimen   dibubarkan oleh Yang di-Pertuan Agong.”
Perlembagaan tidak menyebut langsung mengenai pelantikan Perdana Menteri interim. Tidak ada peruntukan Perlembagaan yang memberi kuasa kepada YDPA untuk melantik seorang Perdana Menteri interim yang tidak boleh digulingkan oleh undi tidak percaya di Parlimen seperti yang dikatakan oleh laporan itu. Hanya ada satu jenis Perdana Menteri iaitu yang dilantik di bawah Perkara 43(2)(a) dan semua peruntukan Perlembagaan yang terpakai kepada seorang Perdana Menteri terpakai kepadanya.
Bagaimana sistem itu berfunsi? Kuasa YDPA untuk melantik seorang Perdana Menteri diberi oleh Perkara 43(2)(a).
YDPA hanya boleh melantik seorang Perdana Menteri apabila terdapat kekosongan jawatan itu. Kekosongan jawatan Perdana Menteri berlaku apabila seorang Perdana Menteri meletak jawatan dengan sukarela (seperti Tun Hussein Onn dan Tun Dr Mahathir) atau apabila  kalah usul tidak percaya di Dewan Rakyat (hingga hari ini belum ada lagi) atau apabila YDPA membubarkan Dewan Rakyat atas permintaan Perdana Menteri (seperti yang biasa berlaku) atau Perdana Menteri meninggal dunia (seperti Tun Abdul Razak). Ambil perhatian, apabila seorang Perdana Menteri kalah usul tidak percaya di Parlimen, dia hendaklah (shall) meletak jawatan.
Jika keadaan seperti itu berlaku, YDPA hendaklah melantik seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat menjadi Perdana Menteri. Logiknya, dia adalah ketua parti yang mempunyai majoriti kerusi dalam Dewan Rakyat atau seorang yang dipersetujui oleh gabungan parti-parti yang mempunyai majoriti.
Melantik seorang lain mungkin satu perbuatan yang sesia kerana dia mungkin tidak mempunyai majoriti. Selepas dilantik, usul tidak percaya boleh dibawa terhadapnya. Jika dia kalah, dia hendaklah meletak jawatan. Syarat itu juga adalah selaras dengan demokrasi berparlimen dan Raja Berperlebagaan.
Cara yang paling baik bagi menentukan sama ada seorang Perdana Menteri masih atau tidak lagi mendapat kepercayaan majoriti ahli Dewan Rakyat adalah melalui usul tidak percaya di Dewan Rakyat. Pengakuan seseorang pemimpin parti atau gabungan parti-parti bahawa dia mempunyai majoriti, tidaklah reliable. Seperti yang kita lihat berlaku di Malaysia pada masa ini, apabila keluar sahaja senarai nama Ahli-Ahli Dewan Rakyat yang dikatakan menyokong seseorang pemimpin, berlakulah penafian sebahagian daripada mereka. Ada juga yang menukar fikiran apabila melihat sokongan kepada pemimpin itu berkurangan atau ada tawaran yang lebih baik daripada pihak lain.
Apabila seorang Perdana Menteri meletak jawatan atau Parlimen (Dewan Rakyat) dibubarkan, siapa yang akan melaksanakan tugas-tugas Perdana Menteri sehingga Perdana Menteri baru dilantik?
Jawapannya, tidak ada sesesiapa kerana pada masa itu tidak ada Perdana Menteri. Pentadbiran harian dilakukan oleh pegawai awam.
Melantiknya semula bererti mengisi jawatan itu semula. Selagi dia tidak meletak jawatan semula, dia masih menjadi Perdana Menteri dan orang lain tidak boleh dilantik sebagai Perdana Menteri kerana tidak ada kekosongan.
Jika YDPA berpendapat seorang Perdana Menteri itu telah kehilangan majoriti, tetapi dia tidak meletak jawatan atau dikalahkan dalam usul tidak percaya (yang menghendakinya meletak jawatan jika dia kalah), bolehkah YDPA melantik seorang lain menjadi Perdana Menteri sebagi penggantinya?
Soalan pertama yang perlu dijawab ialah, adakah terdapat kekosongan jawatan tersebut? Saya fikir tidak. Jika tidak, pelantikan baru tidak boleh dibuat. Pandangan ini ada kebaikannya. Ia adalah untuk mengelak seorang YDPA yang tidak sukakan seorang Perdana Menteri daripada memecatkannya atas alasan Baginda berpendapat Perdana Menteri itu sudah kehilangan majoriti.
Lagipula, tidak ada peruntukan Perlembagaan yang memberi kuasa kepada YDPA untuk memecat (dismiss) seorang Perdana Menteri walau pun pada pandangannya Perdana Menteri itu sudah kehilangan majoriti. Proses pemecatan seorang Perdana Menteri adalah melalui undi tidak percaya di Parliman. Itulah demokrasi berparlimen. Itu juga lebih telus.
Saya juga berpendapat YDPA tidak boleh membubar Parlimen kerana Baginda berpendapat Perdana Menteri tidak lagi mempunyai majoriti, tanpa diminta oleh Perdana Menteri. Alasannya sama dengan yang saya beri di atas, iaitu ia untuk mengelak seorang YDPA yang tidak sukakan seorang Perdana Menteri daripada memecatkannya dengan membubar Parlimen dan ia kurang telus. Caranya adalah melalui usul tidak percaya.Itu adalah peruntukan Perlembagaan mengenai isu ini mengikut fahaman saya. Jika saya berhenti di sini, tentu orang bertanya bagaimana mengatasi kemelut politik di Malaysia sekarang ini.
Untuk menjawabnya, ingat semula, kita masih ada Perdana Menteri. Dia tidak meletak jawatan secara sukarela atau kalah undi tidak percaya di Parlimen yang menghendakinya meletak jawatan. YDPA tidak ada kuasa memecat Perdana Menteri walaupun Baginda fikir Perdana Menteri itu tidak mempunyai majoriti lagi. YDPA hanya boleh membubar Parlimen jika diminta oleh Perdana Menteri dan Perdana Menteri tidak memintanya.
Maka satu-satunya jalan yang ada ialah melalui usul tidak percaya terhadap Perdana Menteri. Speaker hendaklah bertindak bebas dalam menetapkan usul itu untuk dibahaskan. Ahli-Ahli Parlimen juga perlulah mengambil kira keadaan negara pada masa ini yang sedang menghadapi ancaman kesihatan dan ekonomi akibat wabak Covid-19. Janganlah semata-mata memikirkan kuasa dan kepentingan diri.
Katakanlah Speaker menetapkan tarikh untuk usul itu dibahaskan, Perdana Menteri kalah usul itu dan pilihan raya diadakan, adakah pengundi akan keluar mengundi?
Semua itu perlu difikirkan. Oleh itu, tidak bolehkah usul itu diketepikam dahulu sehingga keadaan sesuai untuk mengadakan pilihan raya. Pada masa itu eloklah Perdana Menteri meminta supaya YDPA membubarkan Palimen dan pilihan raya umum diadakan. Malah, ini boleh dijadikan satu gentlemen’s agreement antara ahli-ahli politik, jika mereka berfikir sedikit mengenai kepentingan rakyat dan negara.
22 10 2020.

0

0

votes
Article Rating
Kongsikan artikel ini


BERSAMA DENGAN BERSATU, SAMA SEKALI TIDAK MEMBERI UNTUNG KEPADA UMNO

Selain gencatan politik yang diumumkan oleh Presiden UMNO, Zahid Hamidi semalam tidak bererti yang kedudukan Muhyiddin Yassin sebagai Perdana Menteri telah selamat daripada sebarang gegaran selepas ini, ia juga tidak bermaksud hubungan UMNO dan Bersatu sudah pulih sepenuhnya.
Dari segi UMNO, mereka masih melihat Bersatu adalah pembuli yang pada bila-bila masa akan bertukar menjadi buaya lapar mahu menelan parti itu.
Melalui penguasaan kedudukan dalam kerajaan, Muhyiddin kini diperhatikan sedang berusaha sedaya upaya untuk melemahkan UMNO dan menjadikan Bersatu lebih dominan.
Dengan berebut kawasan yang sama untuk ditandingi, sebagai parti kecil tetapi memiliki banyak kuasa, hanya dengan melemahkan UMNO merupakan satu-satunya cara untuk Bersatu menguasai persaingan.
Sebagaimana Bersatu pada awalnya ditubuh untuk menggantikan UMNO, perkara itu tidak pernah digugurkan sehingga ke hari ini, baik oleh Muhyiddin atau mana-mana pemimpinnya yang lain.
Malah, melalui perbualan dengan beberapa pemimpin Bersatu, mereka tidak ragu-ragu mengatakan UMNO adalah parti yang kotor, pemimpinnya rasuah dan tidak mampu dipulihkan lagi.
Sebaliknya, kata mereka, jika Bersatu menjadi pengganti kepada UMNO, ia lebih mudah diterima rakyat tanpa ada beban dengan nostalgia lama yang jijik dan menyusahkan.
Untuk itu, rata-rata dalam UMNO, walaupun gencatan politik telah diumumkan, mereka masih keberatan menerima ketetapan itu sebagai hakikat yang wajib dipatuhi.
Kebimbangan mereka terhadap survival dan masa depan UMNO untuk menghadapi PRU akan datang mengatasi segala-galanya.
Sebagai parti Melayu paling besar dan punya sejarah perjuangan yang panjang, UMNO merasakan mereka bukan saja harus bertanding lebih banyak kerusi, malah mesti mengambil balik kerusi Perdana Menteri.
Dalam keadaan sekarang, oleh kerana kerusi Perdana Menteri itu diduduki oleh Bersatu, parti itu juga mahu mengekalkannya terus dalam genggaman.
Tetapi, tanpa sokongan UMNO dan tanpa toleransinya berbahagi kerusi, Bersatu bukan saja tidak mungkin mampu pergi lebih jauh dalam perjalanan masa depan, malah juga sukar untuk mempertahankan kerusi Perdana Menteri.
Sebaliknya, jika terus bersama, bukan saja UMNO terpaksa berkongsi banyak kerusi dengan Bersatu, malah perjuangan untuk mengambil balik kerusi Perdana Menteri juga terpaksa dikorbankan.
Sebagaimana kemenangan 13 kerusi Bersatu dalam PRU14 lalu banyak disumbangkan oleh kerjasama parti-parti lain dalam PH, untuk PRU akan datang, mereka kini beralih mengharapkan ihsan daripada UMNO pula.
Lebih membimbangkan UMNO lagi, selagi mereka kekal dalam PN bersama Bersatu, pembulian tidak mustahil akan terus dipertingkatkan daripada semasa ke semasa.
Oleh kerana UMNO sehingga ini agak keras enggan berkongsi dan bertoleransi dari segi pembahagian kerusi dengan Bersatu, begitu juga dengan jawatan Perdana Menteri, mereka juga sedar Muhyiddin akan menggunakan pendekatan lain, khususnya melalui tekanan dan penguatkuasaan undang-undang demi memastikan dominasinya dikekalkan.
Walaupun undang-undang tetap undang-undang dan ia adalah sama di sisi semua rakyat, tetapi bukanlah tidak difahami bahawa manipulasi terhadapnya bila-bila masa boleh dilakukan oleh sesiapa yang ada kuasa dalam genggamannya.
Secara mudahnya, UMNO dan Bersatu memang tidak boleh bersama, mereka akan sentiasa berebut dan berkelahi sesama sendiri, bahkan yang lebih buruk, oleh kerana Bersatu yang kecil memiliki banyak kuasa sementara UMNO yang besar terhad kuasanya, pembulian pasti terus berlaku.
Terus kekal dalam PN sepertimana keadaan sekarang tidak akan menguntungkan UMNO, sebaliknya Bersatu yang akan mengaut banyak laba.
Bahkan dalam konteks kedudukan Zahid Hamidi yang mengetuai UMNO sekarang, keberaniannya membawa parti itu meninggalkan PN dan berpisah dengan Bersatu bukan saja bakal menguntungkan masa depan UMNO secara keseluruhannya, tidak terkecuali turut sama mencerahkan perjuangannya untuk survival dirinya sendiri.
Dalam hal ini, mustahil Zahid Hamidi tidak menyedari semua keadaan yang ada, oleh itu gencatan sementara sebagaimana diumumkannya dua hari lalu, kebetulan Covid19 tengah melanda semula, diyakini hanya taktik meredakan suasana untuk di masa yang sesuai nanti muncul semula melakukan gempuran yang sempurna.
(Shahbudindotcom 23/10/2020)

0

0

votes
Article Rating
Kongsikan artikel ini


DEMI NEGARA, ALANGKAH BAIKNYA JIKA UMNO DAN DAP DAPAT BEKERJA BERSAMA

Walaupun UMNO dan DAP diketahui sudah bermusuhan sejak sekian lama, permusuhan itu jika dihalusi hanyalah sia-sia saja.
Ini kerana kedua-dua parti tidak pun bertembung dalam pilihanraya di kawasan yang sama.
UMNO hanya bertanding di kawasan Melayu atau luar bandar, manakala DAP lebih tertumpu di bandar serta kawasan majoriti Cina.
Tindakan UMNO terus memusuhi DAP hanya meringankan kerja MCA dan membuatkan parti Cina dalam komponen BN itu lebih banyak masa untuk goyang kaki daripada membuat kerja.
Sepatutnya, biarlah MCA saja mendepani DAP kerana ia parti Cina juga, selain itulah lawannya dalam pilihanraya.
Ini tidak, UMNO lebih melihat DAP macam mereka takutkan hantu, walaupun tidak pernah melihat rupa sebenar hantu.
DAP juga begitu, mereka turut takut kepada UMNO seperti takutnya kepada hantu.
Hakikat mudahnya, ketakutan UMNO kepada DAP, begitu juga ketakutan DAP kepada UMNO, lebih banyak diselubungi imaginasi.
Realiti yang nyata, UMNO adalah parti Melayu yang bukan saja bertanding di kawasan Melayu, tetapi turut menang banyak kerusi di kawasan Melayu.
Sama juga dengan DAP, ia adalah parti Cina yang cuma bertanding di kawasan majoriti Cina dan menang banyak kerusi di kawasan Cina.
Makna kata, kedua-dua parti iaitu UMNO dan DAP adalah parti yang diterima di kawasan masing-masing yang berbeza kelompok kaumnyq.
Jadi, di mana logiknya mereka perlu bermusuh dan bergaduh?
Kebelakangan ini, berikutan ura-ura Anwar Ibrahim mahu membentuk kerajaan baru dengan sokongan UMNO, ternampak ramai sekali pemimpinnya menolak kerjasama itu dengan alasan ada DAP di dalamnya.
Sesetengah pemimpin juga enggan memberi komitmen kerana ia melibatkan UMNO.
Sebagaimana disebut di atas, ketakutan itu sebetulnya hanya imaginasi dan seperti takutnya kepada hantu, walaupun seumur hidup tidak pernah melihat rupa hantu.
Kenapa perlu takut sesama sendiri sedangkan mereka tidak pernah bekerjasama dan bertanding pula di kawasan yang berbeza?
Dalam konteks masyarakat majmuk dan untuk kebaikan negara, oleh kerana UMNO adalah parti paling diterima oleh orang Melayu, sementara DAP parti paling diterima oleh orang Cina, bukankah lebih baik jika mereka saling bekerjasama?
Dengan bekerjasamanya UMNO dan DAP dalam kerajaan, mereka mampu saling berperanan dengan lebih baik untuk memajukan negara mewakili sokongan kuat daripada kaum masing-masing
Lebih daripada itu, dengan bersama dalam kerajaan juga, mereka mampu saling menyesuaikan diri, berkompromi dan mengawal atau menegur antara satu sama lain dalam mengurus negara.
Lagi pula, dengan kedudukan MCA yang ditolak oleh pengundi Cina, keharmonian kaum hanya dapat dicapai melalui wujudnya kerjasama kedua-dua parti yang mendapat sokongan kaum Melayu dan Cina itu.
Selagi mereka bermusuhan dan seperti takutkan hantu, selagi itulah keharmonian antara Melayu dan Cina tiada jambatan penghubungnya.
Namun demikian, UMNO dan DAP tidak perlu bersama dalam sebuah gabungan parti yang sama, mereka boleh terus berbeza seperti sedia ada untuk menghadapi pilihanraya.
Mereka bebas bertanding di kawasan yang berbeza, tetapi setelah pilihanraya selesai dan demi kebaikan negara, bersama membina negara dalam kerajaan adalah pilihan yang lebih baik daripada terus bermusuhan dari segi politik dan bermusuh juga dengan satu pihak menjadi kerajaan dan satu pihak lagi menjadi pembangkang.
Sebagaimana musuh DAP adalah MCA, musuh UMNO yang sebenar ialah parti Melayu seperti Bersatu yang bukan saja mahu merampas banyak kawasan Melayu yang biasa ditandingi UMNO, malah merupakan halangan terbesar kepada parti itu untuk mendapatkan balik kerusi Perdana Menteri.
Berbeza dengan DAP, oleh kerana kawasan Cina kurang berbanding kawasan Melayu, parti itu tidak mengancam survival UMNO dan kerusi Perdana Menteri yang dikejarnya.
Seperti sudah ramai orang Melayu suka makanan Cina serta dim sum dan ramai orang Cina pula gemar masakan Melayu serta hidangan pedas-pedas, berdamai dan bersama dalam kerajaan dengan masing-masing harus sedia berlapang dada dan melakukan penyesuaian tidak harus lagi dilihat sebagai imaginasi atau seperti takutkan hantu.
(Shahbudindotcom 23/10/2020)

0

0

votes
Article Rating
Kongsikan artikel ini


MUHYIDDIN JANGAN JADI DIKTATOR YANG PENDEK AKAL

Saya mengikuti rapat laporan-laporan yang mengandaikan bahawa kerajaan sedang mempertimbang untuk melaksanakan langkah darurat bagi menyekat proses Parlimen.
Hari ini kita sedang menyaksikan babak sejarah yang tidak pernah berlaku sebelumnya yakni mempunyai sebuah kerajaan yang bergelut dengan persoalan keabsahan, dan sedang menggunakan wabak Covid-19 yang memungkin penyalahgunaan kuasa.
Pengisytiharan darurat hanya dilakukan bilamana terdapat unsur ancaman pada keselamatan negara.
Tetapi apabila kerajaan itu sendiri yang menjadi punca pada ancaman keselamatan, maka langkah darurat ternyata suatu langkah kebelakang yang akan memungkin kediktatoran.
Saya menggesa Tan Sri Muhyiddin Yassin untuk menimbang semula keputusan ini kerana ia ternyata suatu keputusan yang pendek akal dan penting diri.
Dengan langkah ini, maka kerajaan Perikatan Nasional yang tidak ada keabsahan ini telah menonjolkan kelemahan mereka dalam menangani wabak Covid-19 dan kemelut ekonomi yang kita hadapi sekarang.
Negara-negara di rantau ini sedang memikirkan pelbagai cara bagi menangani wabak dan benarkan aktiviti ekonomi untuk bergerak, namun Malaysia sedang bergerak kebelakang.
Kita masih belum mengetahui apa strategi kerajaan dalam mengemudi krisis ini, tetapi apa yang terpamer adalah pemerintah merasakan strategi ampuh untuk melawan dampak wabak adalah dengan melemahkan demokrasi.
Apa yang kita perlukan dalam mendepani wabak Covid-19 adalah ketelusan, kebertanggungjawaban dan dasar yang jelas oleh pelbagai kementerian.
Pemerintah telah gagal menonjolkan kepimpinan yang berkualiti saat wabak, malah telah mengambil langkah yang mencurangi demokrasi untuk terus berkuasa.
ANWAR IBRAHIM – Ketua Pembangkang – 23 Oktober 2020.

0

0

votes
Article Rating
Kongsikan artikel ini


MUHYIDDIN JADI HILANG PUNCA BILA ‘PULANG KOSONG’ SELEPAS MENGADAP AGONG?

Sesuatu yang Muhyiddin Yassin langsung tidak jangka ialah beliau dan rombongannya terpaksa “pulang kosong” selepas mengadap Agong semalam.
Diberitakan, jangkaan beliau ialah cadangannya berkenaan perisytiharan darurat itu akan dipersetujui Agong tanpa banyak soal kerana ia telah diperakui oleh kabinet.
Lebih daripada itu, dalam majlis mengadap semalam juga, Muhyiddin turut membawa sama beberapa menteri dan pegawai tinggi kerajaan bersamanya.
Dengan itu, beliau mempunyai keyakinan yang tinggi cadangan itu akan diterima Agong, seterusnya dapat memberi nafas kepada hayat politiknya untuk bertahan lebih lama.
Tetapi, apabila Agong meminta masa untuk memperhalusi cadangan tersebut, malah akan memanggil mesyuarat Majlis Raja-Raja terlebih dahulu bagi membincangkannya, ia menyebabkan Muhyiddin jadi hilang punca.
Sebab itu, difahamkan sebaik pulang ke Kuala Lumpur selepas mengadap Agong, sementara suara bantahan terhadap cadangan darurat itu makin meluas, Muhyiddin tidak mampu berbuat apa-apa lagi.
Beliau tidak menjangka sama sekali keadaan itu akan berlaku kerana apa ada dalam fikirannya ialah selepas mendapat persetujuan Agong itu, bellau akan terus membuat pengumuman rasmi berkaitan darurat dengan asas paling kukuh dalam penampilan dan hujahnya ialah persetujuan Istana Negara telah diperolehi.
Disebabkan tidak bersedia dengan keadaan tak dijangka itu, Muhyiddin dan lain-lain menteri, kecuali Annuar Musa, semua yang lain dilihat tidak mampu lagi menampilkan hujah melawan mereka yang memprotes darurat yang dicadangkannya itu.
Tidak kurang mereka yang berada di kem Muhyiddin melihat kebijaksanaan Agong menangguhkan persetujuan baginda berkaitan cadangan darurat itu sebagai suatu petanda yang tidak baik.
Ada yang berkata, jika Agong setuju, baginda pasti memberi persetujuan segera pada petang semalam juga.
Tetapi, dengan menangguhkan keputusan dan mahu berbincang dengan Majlis Raja-Raja terlebih dulu, harapan untuk darurat dipersetujui terlihat mula kabur.
Yang paling pasti, kiranya persetujuan daripada Agong diperolehi petang semalam, tentulah Azmin Ali dan Hamzah Zainuddin yang paling awal tampil bersuara mempertahankan kewajaran darurat dikuatkuasakan.
Meskipun akal yang waras tidak dapat menemui jawapan yang logik di mana kaitannya antara melawan Covid19 dengan penggantungan Parlimen, tetapi jika persetujuan Agong telah diperolehi, Muhyiddin dan semua menteri kabinet yang menjadi pengampu kuatnya pasti akan melakukan apa saja untuk mempertahankannya.
Begitu juga dengan pimpinan Bersatu, mereka turut tidak mampu tampil melawan hujah-hujah yang menolak darurat lantaran langsung tidak bersedia ke arah itu.
Yang mereka tahu, cadangan itu akan dipersetujui Agong dan mereka akan beramai-ramai menyokongnya setelah Muhyiddin membuat pengumuman.
Beberapa pemimpin Bersatu dilaporkan bertanya sesama sendiri apa yang perlu dilakukan dalam situasi sekarang ini.
Meskipun dikatakan ada yang mahu tampil dan mengeluarkan kenyataan melalui media sosial, tetapi melihat protes yang begitu ketara, ada yang jadi kecut dibuatnya.
Terdapat juga pemimpin Bersatu yang menasihatkan rakan-rakan mereka, jika tidak tahu apa yang sepatutnya mahu dipertahankan, maka lebih baik berdiam diri saja.
Esok Majlis Raja-Raja dilaporkan akan bermesyuarat membincangkan cadangan darurat tersebut dan sementara itu, protes serta suara di kalangan rakyat Malaysia yang menolak cadangan darurat boleh dikata menjangkau lebih 90 peratus jumlahnya.
Rakyat yang tidak bersetuju dengan darurat, rata-ratanya bukan saja tidak menemui jawapan tentang kaitan antara Covid19 dengan penggantungan Parlimen, malah juga hairan mengapa Sabah yang tinggi kes setiap hari tidak diisytiharkan darurat lebih dulu?
Harapan rakyat cuma satu iaitu agar mesyuarat Majlis Raja-Raja esok ada jawapan yang mampu meredakan kekalutan ini, sambil menunjukkan jalan yang sebaiknya kepada pemimpin yang enggan menerima hakikat bahawa mereka sudah hilang sokongan majoriti.
(Shahbudindotcom 24/10/2020)

0

0

votes
Article Rating
Kongsikan artikel ini


MUHYIDDIN KINI DI JALAN MATI, SELURUH NEGARA BERGEMA SUARA MAHUNYA SEGERA BERHENTI

Cubaan Muhyiddin Yassin untuk mendapat perkenan Agong bagi mengisytiharkan darurat yang telah dipersetujui kabinet nampaknya tidak kesampaian.
Majlis mengadap Agong di Istana Abdulaziz Kuantan selama lebih dua jam petang semalam tidak berjalan seperti yang diharapkan.
Agong sebagai ketua negara ternyata ada kebijaksanaan tersendiri yang pada gambaran umum lebih mementingkan kesejahteraan rakyat dan masa depan Malaysia berbanding kegelojohan pemimpin politik yang kemaruk kuasa.
Tiadanya pengumuman darurat sehingga lewat malam tadi memberi kelegaan kepada rakyat, walaupun ura-ura mengenainya telah mencetuskan kebimbangan serta kecaman yang merata di seluruh negara sehingga pasaran saham turut menjunam jatuh.
Malah, di sisi rakyat yang waras, tiada apa-apa keperluan ke arah darurat yang mereka rasa perlu dilaksanakan kecuali Muhyiddin sendiri yang berada di ambang kejatuhan dan dibelenggu darurat telah menggunakan kaedah tersebut untuk menyelamatkan tengkuknya.
Jika selama ini, darurat diisytiharkan kerana ancaman komunis atau rusuhan kaum, Muhyiddin sebaliknya dilihat cuba berbuat demikian semata-mata untuk memenuhi nafsu kemaruk kuasanya.
Maka, janganlah marah kalau ada yang mengatakan inilah sebenarnya ciri diktator yang sebenar!!
Sebagai Perdana Menteri dalam negara demokrasi, Muhyiddin seharusnya akur apabila sokongan telah tiada, berhenti atau berundur adalah satu-satunya pilihan yang ada.
Perlakuan Muhyiddin cuba mengisytiharkan darurat kini nyata memperlihatkan beliau sudah tiada majoriti dan tidak sedia untuk berdepan pengundian Belanjawan 2021 di Parlimen bermula sidangnya 2 November depan.
Apa punya pemimpin seperti ini yang cuba menggunakan alasan Covid19 yang sebenarnya masih boleh dikawal sebagai perisai bagi berlindung daripada dijatuhkan, seterusnya untuk kekal berkuasa melalui darurat dan Parlimen yang digantung.
Tidakkah ini juga menunjukkan beliau telah membunuh demokrasi dan cuba mempertaruhkan nasib rakyat demi menyelamatkan kuasanya?
Sebelum ini beliau takut berhadapan dengan wartawan sehingga tidak pernah mengadakan sidang media secara terbuka, sekarang beliau juga terbukti penakut untuk berhadapan dengan wakil-wakil rakyat di Parlimen.
Reputasi dan wibawanya kini sudah hancur dan rata-rata suara yang kedengaran di seluruh pelusuk negara ialah mahu beliau segera meletakkan jawatannya.
Muhyiddin terbukti tidak mampu mentadbir negara, bahkan dengan kekalutan berterusan sejak lapan bulan lalu menunjukkan kerajaan melalui pengkhianatan yang diterajuinya tidak diberkati Tuhan.
Lebih daripada itu, ini juga memperlihatkan doanya yang diulang-ulang di saluran tv turut tidak dimakbulkan.
Apa lagi petunjuk Tuhan yang mahu ditunggunya hingga susah sangat mahu berhenti?
Dalam situasi sekarang dan akan datang, Muhyiddin mustahil dapat mengembalikan keyakinan rakyat terhadapnya untuk terus memimpin negara ini.
Kepercayaan dan keyakinan rakyat terhadapnya sudah terhakis sama sekali kerana dengan darurat yang cuba diisytiharkannya, beliau sebenarnya cuba memusnahkan kehidupan rakyat yang rata-rata sedang kesusahan untuk meneruskan kehidupan.
Bayangkan jika darurat diisytiharkan, bagaimana nasib rakyat yang bergaji hari dan mereka yang menjalankan perniagaan?
Lebih daripada itu, dunia luar dan antarabangsa serta pelabur pasti tidak lagi akan memandang Malaysia selagi Muhyiddin tidak segera berundur daripada jawatannya.
Semua mereka sudah hilang keyakinan atas kegagalan paling teruk yang telah dilakukannya.
Jalan di depan Muhyiddin kini adalah jalan mati, beliau tidak boleh ke mana-mana lagi.
Hanya meletak jawatan satu-satunya pilihan yang ada baginya dan redhalah dengan ketentuan sebagai Perdana Menteri paling gagal dan paling singkat dapat memimpin negara ini.
(Shahbudindotcom 24/10/2020)

0

0

votes
Article Rating
Kongsikan artikel ini